Қуръон ҳомилларининг ахлоқи (13-қисм)\nУстозга ўқиб берувчининг ахлоқи зикридаги боб\nМуҳаммад ибн Ҳусайн айтади: «Ким бошқага Қуръон ўқиб бергудек ва ундан таълим олгудек бўлса, у устозининг олдида ўтирганида одобини гўзал қилиши, тавозеъли бўлиши ва унга юзланиб ўтириши лозим. Агар қаттиқ гапирса, уни кўтаради, сўкса ҳам, унга мулойимлик қилади, устозга нисбатан ҳайбатланиб, эҳтиром ва ҳаёда бўлади.\nМен унга ўзлаштира олишига кўзи етганича дарс олишини тавсия қиламан, чунки у ўзини яхши билади. Агар у беш оят-беш оятдан ўзлаштиришга кучи етишини билса, ортиқчасини сўрамаслиги лозим. Борди-ю, фақат учта-учта ўргана олишини билса, беш оят олишни сўрамаслиги керак. Агар устоз унга уч оят бериб, ундан оширмаётган бўлса, у эса ўзининг беш оят ўзлаштира олишини билса, устоздан сабоқни кўпайтиришини жуда ҳам мулойимлик билан сўрайди. Мабодо, унамаса, қайта сўраб озор бермайди, устознинг бундан кўзлаган мақсадига сабр қилади. Агар у шундоқ қилса, унинг мана шу ишининг ўзи дарсининг кўпайтиришига туртки бўлади, иншааллоҳ».\nШунингдек, у ўқитаётган устозини аччиқлантирмаслиги лозимки, яна ундан юз ўгириб қолмасин. Агар ўргатса, унга ташаккур айтади, ҳаққига дуо қилади, қадрини кўтаради. Агарда у қаттиққўллик қилса ҳам, унга қўполлик қилмайди, мабодо устоз уни ҳурмат қилмаса ҳам, у унга ҳурмат кўрсатади ва ундан ҳаё қилади, агар устоз тортинмаса ҳам.\nСен ўз зиммангдаги лозим ҳақларига қаттиқ риоя қил. У ҳам сенинг ҳаққингни билса, яна-да яхши. Зеро, Қуръон аҳли яхшилик, уйғоқлик ва одоб аҳлидир. Улар ўз зиммаларидаги ҳақларни яхши биладилар. Борди-ю, устоз сенинг ҳаққингга беэътибор бўлса ҳам, сен унинг ҳақларига бепарво бўлма. Зеро, Аллоҳ азза ва жалла сенга олимнинг ҳаққини яхши билишингни, олимларга итоат қилишингни амр қилган. Шунингдек, Расул соллаллоҳу алайҳи васаллам ҳам (буни буюрганлар).\nУбода ибн Сомит розияллоҳу анҳудан ривоят қилинади. Расулуллоҳ соллаллоҳу алайҳи васаллам: «Катталаримизни улуғламаган, кичикларимизга раҳм қилмаган ва олимимизни танимаган киши менинг умматимдан эмас», дедилар. Аҳмад айтади: «Яъни, олимнинг ҳаққини билмаган».\nСаҳл ибн Саъд Саъидийдан ривоят қилинади. Расулуллоҳ соллаллоҳу алайҳи васаллам: «Эй Аллоҳим, ўша замон менга етмасин ва мен ҳам унга етмай. Унда олимга эргашилмайди, ҳалимдан ҳаё қилинмайди. Уларнинг қалблари ажамларнинг қалблари (каби дунёга муҳаббатли бўлади), тиллари эса арабларнинг тилларидир», дедилар.\nАбу Саламадан ривоят қилинишича, у: «Агар Ибн Аббосга мулойим муомалада бўлсанг, унинг илмидан баҳра оласан», деган.\nЛайс ривоят қилади. Мужоҳид Аллоҳ азза ва жалланинг: «Эй иймон келтирганлар! Аллоҳга итоат қилинг, Пайғамбарга ва ўзингиздан бўлган ишбошиларга итоат қилинг», деган сўзининг тафсирида: «Улар фақиҳлар ва олимлар», деган.\nМуғийра Иброҳимдан ҳам шунга ўхшаш маънони ривоят қилган.\nМуҳаммад ибн Ҳусайн айтадики, шунингдек, устоздан таълим олаётган киши, агар унга ўқиб беришни истаса, у ўргатгандан оширмаслиги керак. Борди-ю, бошқасининг олдига борса ҳам, унга фақат устози ўргатганларни ўқиб беради. Яъни, устоздан ўрганган ҳарфдан бошқа ҳарфда ўқиб бермайди. Зеро, мана шу унинг учун энг фойдали бўлади ва қироатининг тўғри бўлишини таъминлайди. Дарҳақиқат, Набий соллаллоҳу алайҳи васаллам: «Ўзингизга ўргатилганидек ўқинглар», деганлар.\nОсим Зиррдан ривоят қилади. Абдуллоҳ ибн Масъуд розияллоҳу анҳу айтадилар: «Мен бир кишига: «Аҳқофдан ўттиз оят ўқиб бер», дедим. У Расулуллоҳ соллаллоҳу алайҳи васаллам менга ўқитганидан бошқача ўқиб берди. Мен иккинчи бир кишига: «Аҳқофдан ўттиз оят ўқиб бер», дедим. Бас, у аввалги киши ўқиганидан ҳам бошқача ўқиб берди. Мен уларни Набий соллаллоҳу алайҳи васалламнинг олдиларига олиб келган эдим, у зот аччиқландилар. Али ибн Абу Толиб ҳам ўтирган экан. Бас, Али: «У зот сизларга: «Ўзингизга ўргатилганидек ўқинглар», дедилар», деб айтди».\nОсим Зиррдан ривоят қилади. Абдуллоҳ ибн Масъуд розияллоҳу анҳу айтадилар: «Расулуллоҳ соллаллоҳу алайҳи васаллам менга бир сурани ўргатдилар. Кейин мен масжидга кириб: «Ичингизда Қуръон ўқийдиган борми?» дедим. Қавм ичидан бир киши: «Мен», деди ва Расулуллоҳ соллаллоҳу алайҳи васаллам менга ўргатган мазкур сурани ўқий бошлади. Бироқ у Расулуллоҳ соллаллоҳу алайҳи васаллам менга ўргатгандан бошқача ўқир эди. Бас, биз Расулуллоҳ соллаллоҳу алайҳи васалламнинг олдиларига бордик ва: «Эй Аллоҳнинг Расули, қироатимизда ихтилоф қилиб қолдик», деб айтдик. Бирдан Расулуллоҳ соллаллоҳу алайҳи васалламнинг юзлари ўзгарди. Шунда Али: «Расулуллоҳ соллаллоҳу алайҳи васаллам: «Сизлардан олдингилар фақатгина ихтилофлари сабабли ҳалок бўлдилар, бас, ҳар бир киши ўзига ўргатилганидек ўқисин», демоқдалар», деди».\nМуҳаммад ибн Ҳусайн айтади: «Устознинг ўргатганига қаноат қилган киши мана шу ишда бардавом бўлгани яхши. Мен шуни тавсия қиламан. Агар устоз уни ўргатмаган жойларини ўқиётганини кўрса, унга ўргатишдан юз ўгиради. Бу эса унга оғир келади ва унинг оқибати чиройли бўлмайди. Шунингдек, мен унга то устоз тўхтатмагунича тўхтатмаслигини тавсия қиламан. Борди-ю, бирор ҳожати бўлса, устоз эса ундан юз оят қабул қилиб олишни ирода қилган бўлса, ўқиб беришдан олдин узрини айтиб қўйсин, токи уни устоз ўзи тўхтатсин.\nШунингдек, у ўқитаётган ёки эшитаётган кишига юзланиб ўтириши, бошқа томонга бурилмаслиги лозим. Агар устоз айни вақтда ўта зарур бўлган бирор гап билан машғул бўлиб қолгудек бўлса, то у эшитишни қайта бошлагунича қироатини тўхтатиб туради. Масжидда устозга ўқиб бериб бўлгач, агар кетмоқчи бўлса, ўта қаттиқ ҳурмат ва эътибор билан чиқишини ҳамда ўрганганини йўлда такрорлаб кетишини тавсия қиламан.\nУ агар бирор кишини эшитмоқчи бўлса, уни қилади. Аммо масжидда ўтирганида олдида бирорта ўрганадиган киши бўлмаса, ё намоз ўқиб яхшилик касб этади, ё Аллоҳ азза ва жаллани зикр қилиб, У Зотга Ўз китобини ўргатгани учун шукр келтиради. Ёхуд ўзини масжидда тутиб ўтиради, ташқарига чиқишни ёқтирмайди. Буни кўзи ҳалол бўлмаган нарсага тушиб қолишидан ёки масжидда танишлиги яхши бўлмаган киши билан мулоқотда бўлишдан қўрқиб қилади. Бас, унинг ҳукми фойдасиз нарсаларга шўнғиб кетмаслиги учун масжидда ўтиришга ўзини мажбурлайди. Одамларнинг шаънида турли фосид ва ғийбатларга аралашишдан, мол-дунё ҳақида гапиришдан ва ортиқча сўзлардан эҳтиёт бўлади. Зеро, кўпинча ҳозир мен айтган ҳеч бир фойдаси йўқ, оқибати яхши бўлмаган нарсалар билан нафслар роҳатланади. У келганида-ю кетганида Қуръон аҳлига мос бўлган олийжаноб хулқларни жорий қилади. Аллоҳ азза ва жалланинг Ўзи бунга муваффақ қилсин».\n Аҳмад ибн Ҳанбал фиқҳий мазҳаббошиларнинг тўртинчиси, ҳанбалий мазҳабининг асосчиси, буюк муҳаддис, етук мужтаҳид фақиҳ, ўта тақводор киши бўлганлар. У киши 164 ҳижрий санада Марвда туғилганлар. Ёшликларида етим қолиб, фақирликда ўсганлар. Ёшликданоқ ҳадис илмига қаттиқ қизиқа бошлаганлар ва шу боис илмий сафарларда кўп бўлганлар. У киши илм талабида Яман, Кўфа, Басра, Макка, Мадина ва бошқа жойларга борганлар. Имом Абу Юсуф ва Имом Шофеъийлардан дарс олганлар. Бағдодда катта муҳаддис Ҳушайт ибн Башир ал-Воситийдан ҳадис илмидан таълим олганлар. Мўътазила фирқасининг фитнаси сабабли кўп азият чекканлар, аммо таслим бўлмаганлар. У кишининг сабабидан Ислом ақидаси катта бузилишдан сақланиб қолган. У зотнинг ҳадис тўпламларини кўпчилик уламолар энг мўътабар олтита ҳадис китоби жумласига киритганлар. Имом Аҳмад ибн Ҳанбал 241 ҳижрий сана, 12 робиъул аввал, жума куни вафот этганлар. Жанозаларига тахминан икки ярим миллион одам қатнашган.\n Имом Аҳмад ва Ҳокимлар ҳам ривоят қилишган. Имом Ҳоким уни икки саҳиҳ шартларига кўра саҳиҳ ҳадис, деган.\n Абу Салама Абдурроҳман ибн Авф Зуҳрий. Асл исми Абдуллоҳ ёки Исмоил бўлган. Улуғ тобеъинлардан. Фиқҳ ва ҳадисда мўътабар бўлган. 94 ҳижрий санада 72 ёшида Мадинада вафот этган. Ҳадисларни отасидан ҳамда Усмон, Жобир, Ибн Умар, Оиша, Умму Салама ва бошқалардан – Аллоҳ улардан рози бўлсин – ривоят қилган. («Исъафул мубатто бирижалил Муватто», Абдурраҳмон ибн Абу Бакр Суютий.)\n Лайс ибн Абу Сулайм Қураший Абу Бакр Кўфий. Асли қул бўлган ва озод қилинган. Кўфанинг фақиҳларидан бўлган. Кўп рўза тутар ва намоз ўқир эди. 143 ҳижрийда вафот этган. («Ал-вафий бил-вафаят», Ассофадий.)\n Нисо сураси, 59-оят.\n Иброҳим ибн Язид Ан-Нахаъий Абу Имрон Кўфий. Ироқнинг етук фақиҳларидан. Алқама, Масруқ ва Асвадлардан ривоят қилган. Гўдаклигида Оиша розияллоҳу анҳунинг ҳузурларига ҳам кирган. Тақво ва илмда машҳур бўлган. Имом Абу Ҳанифанинг устози Ҳаммоднинг шайхи. 95 ҳижрий сананинг охирларида вафот этган. («Тазкиротул ҳуффоз». Имом Заҳабий.).\n Ибн Жарир Ибн Аббосдан ва бошқалар Ато ибн Соиб, Ҳасан Басрий ва Абул Олияларнинг ҳам мазкур оятдаги «ишбошилар»ни «олимлар ва фақиҳлар» деб изоҳлаганларини ривоят қилишган.\n Ҳарф аслида бирор нарсанинг қирғоғини, четини англатади. Шунингдек, нутқ товушлари ва уларнинг ёзувдаги ифодасини ҳам ҳарф дейишади. Аммо бу ерда қироат илми истилоҳига кўра Қуръони Карим нозил қилинган етти ҳарфдан бири назарда тутилмоқда.\n Осим ибн Абун Нажуд Кўфий. Машҳур етти қорининг бири. Бугунги кунда ер юзида, жумладан, бизнинг диёрларимизда энг кўп тарқалган қироат Осим қироатидир. У Зирр ибн Ҳубайш ва Абу Абдурраҳмон Суламийлардан таълим олган. Илм ва тақвода машҳур бўлган. Имом Бухорий ва бошқалар у кишидан ҳадислар ривоят қилганлар. Осим ибн Абун Нажуд 128 ҳижрийда вафот этган.\n Ҳадиснинг ровийлари ишончли кишилар.\nТаржимон: Ҳасанхон Яҳё Абдулмажид


ҚУРБОНЛИККА ОИД МАСАЛАЛАР – «Ислом ота» жомеъ масжиди\nБош саҳифа/Мақолалар/ҚУРБОНЛИККА ОИД МАСАЛАЛАР\nМасала: Балоғатга етмаган болалар нисобга етадиган молни мерос сифатида олсалар, ўз номларидан қурбонлик қилишлари вожиб бўлмайди.\nМасала: Қурбонлик қилишда ўзидан бошқасини вакил ва ноиб қилиш жоиздир. Агар бир киши бошқа одамни қурбонликка вакил ёки ноиб қилса, жониворни сотиб олиш ва сўйиш вақтида вакил ёки ноиб қурбонликни ният қилиши кифоя қилади.\nМасала: Сафардаги киши бирор юртда ўн беш ёки ундан ортиқ кун муқим бўлиб қолиб, телефон ёки бирор восита орқали ўз юртидаги кишини мени номимдан қурбонлик қилгин деб вакил қилса, вакилнинг қурбонлиги унинг номидан ўтади.\nМасала: Вафот этган киши қурбонлик қилишни васият қилган бўлса, бутун бир ёки еттидан бир ҳиссани қурбонлик қилишлиги вожиб бўлади ва қурбонлик гўштини барчасини фақир, мискинларга садақа қилиб юбориш ҳам вожиб бўлади.\nМасала: Нисоб эгаси қурбонлик кунларида жонивор сотиб олишга нақд пули бўлмаса, қарз олиб қурбонлик қилиши зиммасига вожибдир.\nМасала: Бир киши бир нечта қурбонлик қилса, улардан биттаси вожиб қурбонлик, қолганлари эса нафл қурбонлик бўлади.\nМасала: Агар аёл кишини тақинчоқлари ва уйдаги кераксиз нарсалари нисоб миқдорига етадиган бўлса, аёл кишининг зиммасига қурбонлик қилиш вожиб бўлади.\nМасала: Одамлар қурбонлик мақсадида бозордан сотиб олмай уйда боқаётган қўйларини қурбонлик қилишни хоҳласа, улардан биттасини тайин қилиб қурбонлик қилишни ният қилади ва унинг бу нияти билан ўша жониворни қурбонлик қилиши лозим бўлиб қолмайди. Уни сотиб юбориб, ўрнига бошқасини қурбонликка сотиб олиши жоиз бўлади, яъни кимни мулкида аввалдан қўй-моллари бўлиб, уларни қурбонлик қилишни ният қилсада, уларни қурбонлик қилиш лозим бўлиб қолмайди.\nМасала: Бой одам қурбонлик кунлари ичида қурбонлик қила олмаса, бир қўй ёки эчкини қийматини садақа қилиши вожиб бўлади. Агар қурбонликка жонивор сотиб олган бўлса, ўша жонворни тириклигича садақа қилиши вожиб бўлади. Агар билмай қурбонлик кунлари ўтиб кетган бўлса ҳам сўявераман деб сўйиб қўйган бўлса, гўштини ўзи емай фақирларга садақа қилиши вожибдир.\nМасала: Фақир одам қўй сотиб олаётган пайтда қурбонликни ният қилмай сотиб олгандан кейин қурбонлик қилишни ният қилса, ўша жониворни қурбонлик қилиши вожиб эмас.\nМасала: Бир неча киши ўртага пул ташлаб бирор тижорат ёки ишлаб чиқариш қилса ва уларнинг барчасини ўртадаги пули нисобга етса, лекин ўртадаги пулдаги ҳар бирининг улуши нисобга етмаса, бирортасини зиммасига қурбонлик қилиш вожиб бўлмайди.\nМасала: Бир кишини учта ёки тўртта ўғиллари бўлиб, улар билан биргаликда тижорат қилсалар ва уларни еб-ичиши, турар жойлари бир жойда бўлса, асл мол отаники бўлиб, фарзандлар отага ёрдамчи бўлсалар, бундай ҳолатда отанинг зиммасига қурбонлик вожиб бўлади. Фарзандларга эса, қурбонлик вожиб бўлмайди. Агар фарзандлари нисоб эгалари бўлсалар, уларнинг зиммасига ҳам қурбонлик қилиш вожиб бўлади.\nМасала: Қурбонлик қилувчи киши қурбон ҳайитини ўқиб, қурбонлик қилганидан кейин сочи ва тирноқларини олиши мустаҳаб бўлади.\nМасала: Вожиб бўлган қурбонликни ўзгалар томонидан қилишлик учун уларнинг ижозати зарур. Акс ҳолда уларнинг қурбонликлари адо бўлмайди. Агар ака-укалар йўқлигида бири бошқаси томонидан қурбонлик қилиб қўйиш одати бўлса, ижозат беришидан олдин қурбонлик қилиши жоиз бўлади. Ўзгалар томонидан нафл қурбонлик қилинаётган пайтда уларнинг ижозатини сўрашлик шарт эмас. Тирикларга ва ўликалар номидан нафл қурбонликлар қилиш жоиз. Уларнинг ижозатлари шарт эмас. Чунки, қурбонликнинг эгаси ҳайвоннинг эгаси бўлиб, у бошқаларга савобини бағишламоқда.\nМасала: Бир неча кишилар битта ҳайвонни қурбонлик қилаётганларида сўювчи ҳаммаларини номма-ном санаб фалончи ва фалончилар номидан деб тилга олиши шарт эмас. Лекин, улар томонидан сўйилаётганини қалбдан ўтказилади.\nМасала: Бир неча киши шерик бўлиб, қурбонлик қилинаётган суратда судхўр ва шу каби ҳаромдан мол топгувчиларни шерик қилинса, ҳеч бир кишининг қурбонлиги дуруст бўлмайди. Лекин улар бирортасидан ҳалол пул олиб шерик бўлсалар, жоиз бўлади. Шунингдек, шериклардан бирортаси гўшт арзон тушиши мақсадида шерик бўлса, бирортасини ҳам қурбонлиги жоиз бўлмайди.\nМасала: Ҳозирги кунда жуда кўп аёллар тақинчоқ ва ортиқча нарсалари ҳамда ўлик моллари ҳисобланса, нисоб соҳибига айланадилар. Гарчи закот бермасаларда, уларнинг зиммаларига қурбонлик қилиш вожиб бўлади. Ўлик молларга уламоларимиз уч сидра кийимдан ортиқчасини ҳам ҳисобга олганлар. Ундан ташқари уйда ишлатилмай турадиган идиш-товоқлар, сувенирлар нархи 85 г тилло 612 г кумушнинг қийматига етса, зиммаларига қурбонлик қилиш вожиб бўлади.\nМасала: Кўпчилик бўлиб қурбонлик қилинаётган суратда шериклардан бири ўтган йилни қазосини ният қилса, шерикларнинг қурбонлиги адо бўлади. Лекин, қазони ният қилган кишининг қурбонлиги нафл бўлиб, қазо қурбонлик ўрнига ўтмайди ва жониворни гўштини ҳаммасини садақа қилиб юбориш вожиб бўлади. Қазо қурбонлик эвазига бошқа қурбонлик қилиши вожиб бўлади.\nМасала: Нисобга эга бўлган киши маҳбус бўлса, зиммасига қурбонлик қилиш вожиб бўлади. Хоҳ ётган жойида бўлсин ёки ташқарида бўлсин. Ташқарида бўлган суратда ўзидан бошқасини вакил ёки ноиб қилади.\nМасала: Агар маҳбус ўз юртидан ташқарида сафар масофасича узоқликда бўлса, зиммасига қурбонлик вожиб бўлмайди.\nМасала: Нисобга эга бўлган киши қурбонлик кунлари қурбонлик қилишдан аввал вафот топса, зиммасидан қурбонлик соқит бўлади ва меросхўрлар мулкига жонлиқ ўтиб кетади. Агар меросхўрлар ичида балоғатга етмаган болалар бўлмаса ва оталари номидан фарзандларқурбонлик қилишга ижозат беришса, оталари номидан қурбонлик дуруст бўлади. Агар меросхўрлар ичида балоғатга етмаган бола бўлса, унинг ижозати эътиборга олинмайди ва ўша ҳайвонни қурбонлик қилиш жоиз бўлмайди.\nМасала: Нисобга эга бўлган киши қурбонлик қилишидан олдин ва қурбонлик вақти чиқишидан олдин фақирга айланиб қолса, зиммасидан қурбонлик соқит бўлади.\nМасала: Қурбонлик қилиш фақат закот берувчиларнинг зиммасига эмас, балки садақаи фитр вожиб бўлган кишиларга ҳам вожибдир.\nМасала: Нисобдан деб ҳисобланмайдиган нарсалар ҳожати аслиялар деб номланади. Улар: еб ичадиган, уч сидра киядиган кийим, яшаш жойи, хунармандларнинг асбоб-анжомлари, миниб турган улови, фабрика-заводларнинг станоклари кабилардир. Улардан ташқарисининг қиймати ҳисобланиб, нисобга етса, қурбонлик вожиб бўлади.\nМасала: Шериклардан баъзиси қурбонликни ва яна баъзиси ақиқани ният қилиши жоиздир.\nМасала: Аксарият кишилар вафот этувчилар томонидан қурбонлик қилаётганларида фотиҳага келганлар таомланиб кетсинлар деб ҳайт намоздан аввал ёки арафа куни жонлиқни сўйиб қўядилар. Бу суратда сўйилган ҳайвон қурбонлик ўрнига ўтмайди.\nМасала: Нисобга эга бўлмаган киши қурбонлик қилганидан кейин қурбонлик кунлари чиқиб кетишидан аввал бой бўлиб қолса, яна бошқа қурбонлик қилиши вожиб бўлади.\nМасала: Бой одам қурбонлик қилишликка жонивор сотиб олиб, бошқаларни унга шерик қилиши мумкин. Агар сотиб олувчи фақир бўлиб, сотиб олаётган вақтда бошқалар шерик бўлса, шерик қиламан деб ният қилса, бошқаларни шерик қилса бўлади. Агар сотиб олиш вақтида бошқаларни шерик қилишни ният қилмаган бўлса, шерик қилиши жоиз эмас.\nМасала: Қурбонлик қилувчи қурбонликни дилида ният қилиши кифоя қилади. Тилида қурбонлик қилишни ният қилдим деб айтиши шарт эмас.\nfatvo qurbonlik қурбонлик қурбонлик масалалари


Тошкентда темир йўлда қулоқчин тақиб юрган аёлни поезд босиб кетди — видео\nТошкент шаҳрида 22 декабрь куни поезд темир йўл изида юриб кетаётган номаълум аёлни босиб кетди. Бу ҳақда Ички ишлар вазирлиги матбуот хизмати хабар берди.\nКадр: Telegram / @iivuz\nМаълум қилинишича, 22 декабрь куни соат 12:53 да Тошкент минтақасида юк поезди 1988 йилда туғилган фуқарони уриб юборган. У қулоғига қулоқчин тақиб олиб, темирйўл изида юриб кетаётган бўлган. Фуқаро олган тан жароҳати оқибатида воқеа жойида вафот этган.\nШунингдек, 28 декабрь куни соат 16:25 да Тошкент–Тавар–Сариағач йўналишидаги юк поезди тахминан 18–20 ёшлар атрофидаги аёл кишини уриб юборади.\nЎрганиш ишлари давомида 2002 йилда туғилган қиз қулоқчин тақиб темир йўл изларида ҳаракатланганлиги маълум бўлган. Ушбу фуқаро жонлантириш бўлимига жойлаштирилган. Унда аралаш жароҳат, бош мия лат ейиши, бош мия чайқалиши каби жароҳатлар аниқланган.\nАввалроқ Наманганда темир йўлнинг ёритилмаган қисмида поезд «Lacetti»ни уриб кетгани ҳақида хабар берилганди. Шунингдек, Бухоро туманида темир йўлни кесиб ўтаётган 69 ёшли эркакни поезд босиб кетгани хабар берилган.\nСамарқандда «Nexia» пастликка тушиб кетиши оқибатида ҳайдовчи вафот этди\nКейинчалик Бухорода 33 ёшли ҳамшира аёлни поезд босиб кетгани ҳамда Сирдарёда йўлнинг белгиланмаган қисмидан ўтаётган пиёдани «Gentra» босиб кетгани хабар қилинган.


Умуртқа Поғонаси ҳақида — У ким, бу нима — QOMUS.INFO\nQOMUS.INFO > У ҳарфи > УМУРТҚА ПОҒОНАСИ\nУМУРТҚА ПОҒОНАСИ — одам ва умуртқали ҳайвонлар скелетининт асосий қисми. Онтогенезпа тоғайли ёки суякли умуртқа танаси ривожланиб, эмбриондаги хорданинг дастлаб бир оз қисми, кейинчалик ҳаммасини эгаллаган. Тўгарак оғизлияар, икки хил нафас олувчилар, яхлит бошлилар, осётрсимонларнинг вояга етган индивидларида Умуртқа поғонаси йўқ, жуфт ёйлар эса яхши ривожланган хордага жойлашган. Сувдаги умуртқали ҳайвонларнинг қуруқликда яшашга ўтиши Умуртқа поғонасининг таянч ролини оширди. Умуртқа поғонаси орқа миянц ҳам таъсирлардан ҳимоя килади.\nУмуртқа поғонаси аҳамиятига кўра қатор қисмларга бўлинади. Баликдар Умуртқа поғонаси қовурғали тана ва дум, қуруклиқцаги умуртқали ҳайвонларники бўйин, кўкрак, бел (баъзи гуруҳ вакилларида йўқ), думғаза ва дум қисмларидан иборат. Бошни атрофга ҳаракатлантириш зарурати бўйин қисмининг пайдо бўлишига олиб келган. Амфибияларда битта, судралиб юрувчиларда 4—9 (баъзиларида кўп), қушларда 11—25, сут эмизувчиларда 7—10 та бўйин умуртқаси бор. У. п. нинг кўкрак қисмида қовурғалар бўлиб, кўпчилиги тўш суяги билан бирикиб кўкрак қафасинн (амфибияларда йўқ) ҳосил қилади. Бел қисмда (амфибиялар ва судралиб юрувчиларда йўқ) рудиментар қовурғалар мавжуд. Думғаза умуртқалари (амфибияларда битта, судралиб юрувчиларда 2, сут эмизувчиларда 1 —10 та ва ҳ. к.) чаноқ суяги билан кўриниши ўзгарган қовурғалар ёрдамида туташган.\nОдамда Умуртқа поғонаси бўйин, кўкрак, бел, думгаза ва дум суяклари — умуртқаларнинг устмауст қўшилувидан ташкил топади. Умуртқа поғонаси шу умуртқа таналарининг орасида жойлашган тоғай дисклар ҳисобига узаяди. Умурткалар бирбирига уланиб бориши натижасида умуртқа канали ҳосил бўлиб, унда орқа мия ётади. Одам Умуртқа поғонаси кишининг тик юришига мослашган бўлиб, пастга қараб кенгайиб боради. Умуртқа поғонасининг бўйин, бел, кўкрак ва думгаза қисмларида физиологик букилмалар бор. Бўйин ва бел қисмидаги букилмалар лордоз (физиологик лордоз), кўкрак ва думғаза қисмидаги букилмалар кифоз (физиологик кифоз) деб аталади. Бўйин ва бел қисмлари олдинга, кўкрак ва думгаза қисмлари орқага қараб букилган бўлади. Бу букилмалар бола бошини мустақил кўтариб туриши, ўтира бошлаши ва тик юришидан бошлаб шаклланади.\nУмуртқа поғонасининг бўйин ва бел қисми кўп, кўкрак қисми кам ҳаракатланади. Кишининг қаддиқомати Умуртқа поғонаси бойламлари, мускулларининг ҳолатига боғлиқ.\nУмуртқа поғонаси умуртқа каналида ётган орқа мияни эзилишдан, чўзилишдан сақлайди, гавдани тик тутади, кўкрак, қорин ва чаноқ бўшлиқларини ҳосил қилиш ва б. да иштирок этади.\nУмуртқа поғонаси касалликларидан кўпинча умуртқа поғонасининг туғма аномалияси, орттирилган касалликлари, шикастланиши ва б. учрайди. Туғма нуқсонлардан кўпроқ 2 ёки 3 умуртқанинг ўзаро бирикиб кетиши, ортиқча умуртқалар борлиги ва ҳ. к. кузатилади. Бу хил нуқсонли Умуртқа поғонасида кўпинча оғриқ сезилмайди. Орттирилган касалликларига, асосан, остехондроз, Умуртқа поғонаси деформациялари (қ. Умуртқа поғонасининг қийишйиши, Сколиоз), яллиғланиш касалликлари (қ. Спондилит), У. п. бойламларининг узилиши ёки чўзилиши, умуртқаларнинг чиқиб кетиши ва б. киради.


Буюк дашт элининг бунёдкорларимиз\nИнсоният тараққиёти мунтазам давом этмоқда. Шу билан бир вақтда даврнинг талаблари ҳам мураккаблашмоқда. Ўттиз йил муқаддам тараққиёт тимсоли бўлган компьютерлар бугун ҳар бир хонадонда бор. Йигирма йил аввал фақат бой-бадавлат одамларгина қўллана олган қўл телефонларидан минг карра яхшироқ аппаратлар бугун деярли ҳар биримизнинг бисотимизда.\nЯқин келажакда эса янги кашфиётлар мевасидан фойдаланувчилар эмас, янгиликларни кашф этувчилар дунёвий рақобат ғолиблари бўлиши аниқ. Бугун ҳамюртимиз Фахриддин Абдуллаевнинг шу мавзудаги фикрларини чоп этмоқдамиз. Вилоятимизда туғилиб ўсган Фахриддин бугунги кунда Алматида, информатика соҳасида, сунъий интеллект муаммоси билан шуғулланаётган гуруҳ таркибида меҳнат қилмоқда. Айни вақтда хориж университетларидан бирида билимини ошириш ва Қозоғистон илмини ривожлантириш ниятида.\nЭлбошининг “Келажакка йўлланма: маънавий янгиланиш” дастурий мақоласида учинчи замонавийлашув ва унинг таркибий қисми бўлган миллатни ватанпарварлик ва маънавий етукликда тарбиялаш зарурати алоҳида кўрсатилган. Атрофимиздаги олам кун сайин ривожланиб бормоқда. Бугуннинг ўзида бўлажак йиллар, миллат келажаги ҳақида ўйлашимиз, мамлакат тараққиётининг стратегик йўналишларини белгилашимиз зарур.\nМустақиллик йилларида кўп нарсалар амалга оширилди. “Маданий мерос” дастури доирасида тарихий-маданий ёдгорликлар янгиланди, “Халқ – тарих тўлқинида” дастурига кўра давлатимиз ва халқимиз тарихига оид энг муҳим ҳужжатлар тўпланди. Эндиликда бундан ҳам кўламдор ишлар кутмоқда.\nРақобатбардошлик ҳақида гапираркан, Президент бутун халқнинг рақобатбардошлик қобилиятини оширган тақдирдагина бунга эришиш мумкинлигини таъкидлади. Мазкур мақсадда “Рақамли Қозоғистон”, “Учтилли таълим”, “Маданий ва конфессиялараро тотувлик” дастурлари бугундан ишлай бошлаши лозим. Уларнинг ривожлантирилиши Қозоғистоннинг маҳкам оёқда туриши, замон талабларини муносиб қарши олишига олиб келади. Президент ўз мақоласида аниқ режа асосида лотин имлосига ўтиш истиқболларини кўриб чиқди. Шу жумладан, Нурсултан Назарбаев йил охиригача алфавит лойиҳасини ишлаб чиқиш, келгуси йилдан ўқув-услубий материаллар ва мутахассислар тайёрлашга киришиш зарурлигини белгилади.\n“Келажакка йўлланма: маънавий янгиланиш” мақоласида бундан ташқари қуйидаги йўналишлар ёритилган:\nl “Янги гуманитар фан. Қозоқ тилидаги 100 янги дарслик”. Мазкур дастурнинг мақсади: талабаларнинг тарих, сиёсатшунослик, жамиятшунослик, фалсафа, психология, маданиятшунослик бўйича тўлақонли билим олишлари. Бунга эришиш учун 2017 йил ёзда Миллий Таржима бюроси иш бошлайди, у жаҳоннинг энг яхши 100 дарслигини қозоқ тилига таржима қилади.\nl Ватанга, она заминга муҳаббатни кўзда тутувчи “Туғилган ер” дастури ватанпарварликнинг Қозоғистон моделини ривожлантиришга туртки беради. Мазкур дастур мағзи, биринчидан, тарихий обидалар ва маданий иншоотларни тиклаш, таълим соҳасида эса кўламдор ўлкашунослик ишларини олиб бориш; иккинчидан, яшаш жойини ўзгартирган тадбиркорлар ва амалдорларнинг киндик қони томган ерини унутмасликлари ва ҳар томонлама қўллов кўрсатиши; учинчидан, маҳаллий ҳокимиятнинг мазкур дастурни уюшқоқлик ва изчиллик билан амалга оширишидан иборат.\nl Халқ онгига умуммиллий муқаддас қадамжоларнинг аҳамиятини етказиш керак. Бунинг учун “Қозоғистоннинг муқаддас маънавий қадриятлари” ёки Қозоғистоннинг хосиятли ерлари географияси” лойиҳаси тузилиши лозим. Президент Ҳукуматга йил охиригача мазкур лойиҳани ишлаб чиқишни топширди.\nl “Жаҳондаги замонавий қозоғистонча маданият” лойиҳаси мамлакатимизнинг замонавий маданиятини ривожлантириш орқали миллатнинг ўхшаши йўқ қиёфасини тарғиб этишга қаратилган. Бу лойиҳа маданият дарғаларининг БМТнинг 6 тилини ўзлаштиришлари, Қозоғистоннинг замонавий маданияти билан танишишнинг янги усулларини эгаллашни кўзда тутади. Мазкур дастур 5-7 йил ичида амалга оширилиши зарур.\nЮртимизнинг фахри нафақат ўтмишдаги буюк шахслар, балки замондошларимизнинг ютуқлари тарихи ҳам бўлиши лозим, бунинг учун Элбоши Мустақиллик йилларида Қозоғистон тараққиётига улкан ҳисса қўшган арбоблар номлари киритиладиган “Қозоғистондаги 100 янги ном“ лойиҳасини яратишни таклиф этди.\nБиз Қозоғистон Республикаси Президенти Н. Назарбаевнинг мамлакатимизни маънавий уйғотиш, ватанпарварликни тарбиялаш вазифасини ўз вақтида кун тартибига қўйганлигига аминмиз. Жаҳон миқёсида алоқаларнинг кучайиши ва ахборот тизимининг кенгайиши, оламда мулоқот учун чегараларнинг шаффофлашиши даврида ўсиб келаётган авлодда миллий онгни шакллантириш, Қозоғистон ватанпарварлигини ишлаб чиқиш ўта муҳим. Ёшларимизнинг ўз Ватанини ва унинг тарихини, қадриятларини, қаҳрамонларини, жамоат ва маданият арбобларини, буюк олимлари, устозлари, муҳандисларини билишлари жуда муҳим. Ҳар бир инсон Буюк дашт ўлкаси – Қозоғистон Республикасининг борлигини англаши учун мамлакатимиз маданияти жаҳон миқёсида тарғиб этилишга муносиб.\nБуларнинг барча-барчасини рўёбга чиқаришда Қозоғистон халқи Ассамблеясининг, демакки, ҳар биримизнинг зиммамизга улкан вазифалар қўйилган.\nА. САРМОНОВ суҳбатлашди, 2017-07-31, 19:14 140


Ўртада жарлик пайдо қилувчи душманлик йўли « Ўзбекистон Халқ Ҳаракати\n12 July 2016 - 7:00\nДавлат динни назорат қилиб, бошқариб туради дерканмиз, бундан кўзлаган ниятимиз тўғри тушунилсин. Ўз ишини ўзи бошқара олмаганидан кейин, мусулмон мусулмоннинг гапига қулоқ солмай қўйганидан кейин, қўрққанидан бўлса ҳам давлатнинг гапига қулоқ солаётганидан кейин… албатта, давлат бошқаради-да.\nМусулмонлар битта “ислом” ёки битта “мусулмон” сўзи теварагида уюша олмаса, ўзига ҳар хил йўл, оқим, тариқатлар очиб олса, бари ўзини ҳақ санаб, бошқасини ҳақсизга чиқариб қалтис вазиятлар юзага келтирса, қўлига эркинлик теккан заҳоти ўзаро масалаю ақида талашиб, сиёсий маслакларини илгари суриш ҳисобига биродарлик (ухувват) фарзини тарк этса… албатта, ўртага давлат тушади-да.\nБундан бошқа йўл билан тинчитиб бўлмайди ҳам. Ўзимизда ўтган асрнинг 90-йиллари бундай бошбошдоқлик тажрибада кўрилди, дунёда бугунгача кўриляпти.\nШундай экан, давлат ўзининг тинчини, мамлакат тинчини ўйлаши табиий ва шу маънода дин назоратини ўз қўлига олганини ҳарҳолда тушунса бўлади.\nЛекин қанийди шу ниятдагина “бошқарса”. Ҳаётда биз бошқача – хато “бошқариш”ни кўряпмиз. Диндорларни бир-бири билан тортишишдан, жамият тинчини бузишдан асраш учун бошқариш бошқа, диннинг ички ишларига аралашиш бошқа.\nБиз “Давлат динни ўз ҳолига қўймаяпти, доим кузатиб-текшириб турибди” деганда мана шу иккинчи хил бошқаришни – дин ишига қўполларча аралашишни назарда тутяпмиз.\nДавлатнинг бу иши ҳалол эмас, албатта. Бундай “бошқариш”ни давлат эл кўзидан яширишга қанча тиришмасин, ичдагилар ҳам, ташдагилар ҳам, халқ ҳам, Холиқ ҳам кўриб-билиб турибди. Диний масалаларга ҳуда-беҳуда аралашавериш, диннинг кўп кўрсатмаларини “бекор” қилиб, ўрнига ўзининг “Бўтқа дини” кўрсатмаларини киритишга уриниш ҳамиша тескари натижа берган. Тинчликка эмас, аксинча, тинчсизликка сабаб бўлган. Қаерда диннинг ички ишларига нўноқлик билан аралашилса, мамлакатда доим диний қалтис вазият вужудга келган.\nБунинг устига, ҳар куни мўмин-мусулмонни камситиб, туҳмату бўҳтонлар билан динини ёмонотлиқ қилиб турса, бу ҳол аста-секин одамларда норозилик туйғуларини уйғотмай нимани уйғотсин, қалтис ҳаракатлар туғдирмай нимани туғдирсин!\nХалқининг диний туйғуларини қитиқлаб ҳадеб жиғига тегаверса, хўрлайверса, юракларда изи қолади, ахир! Киши битта хўрликни кечиради, иккитасига индамайди, учтасига тишини тишига қўйиб чидайди, энди бу адолатсизликлар унинг бошига устма-уст ёғилиб келаверса, балоларнинг охири кўринмаса, ҳар қандай оғир-босиқ одам ҳам бир куни дод деб юборади!\nМусулмон ҳам оддий бир одам! Уни бир томон ҳар куни хўрласин, ундан ҳар онда бағрикенглик талаб қилсин-да, эвазига, бошини силаш ўрнига, кетига тепиб турсин – бунақа сиёсат охир-оқибат нимага олиб боради?\n“Диний экстремизм”га! “Террорчилик”ка! Бошқа нарсага эмас.\nҚалтис вазият ёт тилда “экстремал” дейилади, қалтис вазият яратувчилар “экстремист” бўлади. Ўзбекистонда агар “диний экстремизм” бор бўлса, уни мўмин-мусулмонлар бор қилмади, Ўзбекистон давлатининг ўзи, дин борасида у юритаётган кўр, ақлсиз, нўноқ сиёсати юзага келтирди!\nМусулмонлар орасида “диний экстремизм” ҳақида сўз бўлиши мумкин эмас, чунки динимиз адолат динидир, унда экстремизмга етакловчи заррача ғоя йўқ. Ўзбекистонда чидаб бўлмас қалтис вазиятни ишига нўноқ давлат одамларигина яратди. Шунинг учун ҳозирги мураккаб ҳолатни “давлат экстремизми” натижаси деб баҳоласа бўлади.\nАйни чоқда, “давлат экстремизми”га норозилик ифодаси ўлароқ, табиий равишда, айрим тоифа мусулмонлардан ҳам қалтис ҳаракатлар содир этилди ва содир этиляпти, лекин сабаби чуқурроқ текширилса, бунга асосий айбдор барибир тескари сиёсат бўлиб чиқади.\nХалқи билан тил топиша олмаган, келиша олмаган давлат фақат ёвузлик, зулм ёрдамидагина бирмунча яшайди. Лекин қанчалик ёвуз, қанчалик золим бўлмасин, бундай давлат сиёсат саҳнасида узоқ тура олмайди. Одам боласи имонсиз яшай олади, аммо адолатсиз яшай олмайди. Адолатсизлик, ёвузлик, золимлик ўзига ўлим ҳукмини берадиган ҳолатлардир. Демак, бир куни ундай давлат ҳам ўтади. Шунчаки ўтмайди. То қиёматгача ортидан лаънатланадиган бўлиб ўтади.\nII.СССР бўлдакланиб кетганидан кейин дунёнинг диққати айниқса собиқ советнинг мусулмон республикаларига, улар ичида айниқса Ўзбекистонга қаратилди.\nМамлакатимиз янги “мустақил” бўлган ойлари фитначи Ғарб жосуслари ва журналистлари деярли ҳар куни бизнинг сиёсатчилардан, янги президентдан “Ўзбекистон Эрон йўлини танлайдими, Туркия йўлини танлайдими?” деб қайта-қайта сўрар, Ўзбекистоннинг янги президенти уларнинг қитмир саволларига жиддий туриб ҳар гал: “Биз Туркия йўлидан борамиз!” деб таъкидлар эди.\nХалқимиз турк миллатидан бўлгани учун эмас, турклар мусулмон бўлгани учун ҳам эмас, балки Туркия дунёвий йўлдан собитлик билан бораётгани учун шундай дерди. Эроннинг йўлидан қўрқарди.\nЧиндан, Туркиянинг йўлини танладик – Ўзбекистон дунёвий давлат бўлди. Ва барча дунёвий демократик давлатлар сингари биринчи қилган иши ‒ динни давлат ишларидан ажратди. Асосий Қонунига махсус модда киритиб, ўзаро бир-бирининг ишига аралашмаслик ҳақида битим тузди (қўл ташлашди).\nАммо, Туркиядан фарқли ўлароқ, биринчи кунларидан бошлаб бу битимни бузди (қўлини қайтариб олди). Вақт ўтиб, кучга тўлиб боргани сайин бу давлат гўё бошқа ҳамма ишини йиғиштириб қўйиб, фақат дин билан шуғуллана бошлади, сўнгра бора-бора динни бирёқли қилишга киришиб кетди.\nБу аралашиш асосан нималарда кўринишига тепада уч-тўрт мисол келтирдик.\nШубҳасиз, Туркия мусулмон мамлакат. Мусулмон бўлганида ҳам, неча аср халифалик маркази ўлароқ дунёни сўраган мамлакат. Кечаги шон-шавкатига қарамай, бугун тақдирига тан бериб, демократик тартиб-қоидага мослашган. Дин давлат ишларига аралашмайди, давлат ҳам дин ишларига қоришмайди. Ўзаро бир-бирини ҳурмат қилади. Ҳурмат қилган ҳолда давлат ўз сўзини айтади, дин ўз сўзини айтади. Униси бунисининг оғзини ёпмайди, буниси унисининг мушугини пишт демайди.\nДиний адабиётларини варақлаб кўринг: ақида ҳам, фиқҳ ҳам, ахлоқ ҳам тўлиғича айтилади. Ҳалоллар ҳалол дейилади, ҳаромлар ҳаром дейилади.\nУ китобларда “жиҳод” тушунчасининг ҳамма томони очиб берилган, аммо ҳеч ким давлатга қарши жиҳод эълон қилаётгани йўқ!\n“Мусиқа ҳаром, одамнинг расмини чизиш ҳаром, авратларни номаҳрамларга кўрсатиб юриш ҳаром!” деса, давлат дарров қилич яланғочлаб: “Ҳўв, нима деяпсанлар!” демаяпти. Бу гап диннинг гапи, биз дунёвий давлатмиз, деб хотиржам қабул қиляпти. Хоҳлаганлар динга қулоқ соляпти, хоҳламаганлар дунёвийликни танлаяпти.\nБир ярим минг йил давомида яратилган деярли барча мўътабар диний-илмий мерос турк тилида босилиб чиққан ва ҳамон ҳар куни босилиб ётибди. Туркиянинг ўзида ҳам диний мавзуда ёзадиган минглаб муаллиф бор – диннинг ҳамма масаласини эмин-эркин, очиқ ёзиб келяпти. Аммо ҳалигача ҳеч бир мусулмон киши динни байроқ қилиб давлатга қарши жиддий бош кўтаргани ёки бош кўтаришга чақиргани йўқ! Давлати уни камситмаётгани, хўрламаётгани учун дин ҳам давлатининг ҳурматини ерига қўйиб, тинч-тотувликда яшаб келяпти.\nЭнг муҳими – давлати билан халқи ўртасида айримчилик йўқ. Мусулмонлар: “Менинг давлатим!” деса, давлат ҳам: “Менинг мусулмон халқим!” деб турибди. Дунёвийликнинг, демократиянинг асосий йўриғига иккаласи ҳам риоя этгани туфайли бугун мана шундай натижага эришилди.\nТашқи қиёфасидан нақ Оврупани эслатадиган Туркиянинг ҳар маҳалласида уч-тўртталаб мачит қад тиклаган. Янги маҳалла ёки қишлоқ албатта мачити билан бирга қурилади. Ҳар бир мачитнинг баланд-баланд минораси бор. Бу миноралар карнайидан беш вақт азон янграб турибди. Намоз вақти кирса, азон садолари шаҳарни тутиб кетади, лекин биронта дунёвий киши ёки динсиз: “Азон ҳаловатимни бузяпти”, деб нолиганини эшитмайсиз.\nМиноралар Туркиянинг мусулмон мамлакати эканини дунёга билдириб туради. Қайси шаҳрига, қайси қишлоғига борманг, олисдан энг олдин кўзга ташланадигани миноралардир – адашмай мачитни топиб борасиз.\nМамлакатда ҳижоблию ҳижобсиз ёнма-ён, бир-биридан ғаши келмай яшаб юрибди.\nБир ой Рамазон Туркияда халқ байрамига айланиб кетади. Оғизочар пайтига яқин катта мачитларга одамлар оқиб келади, минглаб оила ёки ёр-дўст биргаликда оғиз очади, телевидениенинг ҳамма канали биттадан мачит теварагидан тўғридан-тўғри кўрсатувлар олиб беради. Ён-веридаги майдонларда то саҳарликкача диний суҳбатлар, савол-жавоблар қилинади – бу тадбир ҳам кўрсатилади.\nБулардан ташқари, бир ой Рамазон ичи бойлар бир ёндан, баладия (ҳокимият)лар иккинчи ёндан ошхоналарда, майдонларда, кўчаларда ўн-йигирма минг кишилик “Икром дастурхонлари” тузаб, ҳадя ифторликлар қилиб беради. Бутун мамлакат аҳли бир тан, бир юрак, бир тил, бир дин, бир Ватан бўлиб қолади.\nШундай бўлганидан кейин халқи давлатидан рози бўлмасинми?!\nЎзбекистонимизда булар борми?!\nЙўқлигини бошқа бобларда қисман кўрдик.\nХоссатан, Рамазонга муносабатни олиб қарайдиган бўлсак, бу муборак ой яқинлашгани сайин “юқори” томонлардан: “Ифторликларга озчилик одам тўплансин!”; “Ифторлик ўрнига етимхоналарга, Меҳрибонлик уйларига эҳсонлар қилинсин!”; “Ошхоналарда ифторликлар қилинмасин!..” каби кўрсатмалар туша бошлайди.\nМақсад – одамлар Рамазоннинг файзини ҳис этмасин, шукуҳини туймасин, кўнгли кўтарилиб қолмасин, ҳамма тумшайиб юрсин, ифторликларни ҳам ими-жимида ўтказсин, янаям яхшиси, кеч кирмасидан уй-уйига кириб кетсин-да, ҳеч бўлмаса чет кўзга Ўзбекистон мусулмон мамлакат бўлиб кўринмасин!..\n“Туркия йўлини танлаймиз!” деган Ўзбекистон агар ниятида самимий бўлганида Туркия сиёсати ва ижтимоий тутумининг тузук томонларини олар, айниқса динга муносабатда у танлаган “ўзаро ҳурмат ва бир-бирининг ишига аралашмаслик” йўлини тутар, диний сиёсатда демократик дунёнинг ижобий тажрибаларини ўрганишга ҳаракат қилар эди.\nАфсус, Ўзбекистон давлати ва ҳукумати динга муносабатда бирлаштирувчи ва ҳамжиҳатлик йўлини эмас, тамоман тескари йўлни – ўртада жарлик пайдо қилувчи душманлик йўлини танлади.\nЙигирма йиллик, айниқса кейинги ўн беш йиллик тажриба шуни кўрсатиб турибди. Давлат диний сиёсатда тамоман нўноқ, чидамсиз, муросасиз эканини билдириб қўйди.\nЎзининг халқи билан, халқининг катта бир бўлаги бўлган мўмин-мусулмонлар билан тил топиша олмаётгани аслида давлатнинг ожизлигини билдиради ва буни сира оқлаб бўлмайди.


Яқин кунларда жаҳон савдосида қоидалар ўзгариши...\n09.12.2019 12:07 0 1495\nФото: «The Economist»\nЯқин кунларда жаҳон савдоси қоидалари «де-факто амал қилишни тўхтатади», деб ёзади «Der Spiegel» нашри.\nНашрнинг таъкидлашича, бунга АҚШнинг хатти-ҳаракатлари ортидан Жаҳон савдо ташкилоти (ЖСТ)нинг апелляция органи фаолияти тўхтатилиши сабаб бўлади.\nУшбу идора ишлаши учун камида уч аъзоси бўлиши шарт. Ҳозирда учта аъзоси ишламоқда, бироқ улардан икки нафарининг ваколат муддати иккинчи ва охирги муддати 10 декабрда тугайди. Бундан ташқари, сўнгги икки йил давомида АҚШ маъмурлари янги аъзолар сайланишига тўсқинлик қилиб келмоқда.\nЧоршанба, 11 декабрь куни апелляция идораси ўз фаолиятини тўхтатиши мумкин, «Der Spiegel» ёзишича, жаҳон савдоси асосий назорат органининг қулаши ортидан амалдаги савдо қоидалари ўз кучини йўқотади.\nМақола муаллифи кўра, бу АҚШ президенти Дональд Трамп «саъй-ҳаракатлари» натижаси, чунки у «ЖСТсиз дунёда АҚШ учун янада қулай шароитлар»га эга бўлмоқчи. ЖСТ апелляция органи декабрь ўрталарида фаолиятини тўхтатиши эҳтимоли ҳақида октябрь ойи бошида савдо бўйича еврокомиссар Сесилия Мальмстрём ҳам баёнот берганди.\nсавдо глобал бозор жст


Бечора ўзбекнинг орзуси – арзон қозоқ бозорига ўтиш! « Ўзбекистон Халқ Ҳаракати\n20 December 2017 - 11:34\n“Озодлик” радиосининг хабар беришича, Янги йил арафасида ўзбек-қозоқ чегарасидаги Ғишткўприк (Черняевка) назорат-ўтказиш пунктида турнақатор навбат юзага келган. Чегаранинг Қозоғистон томонида жойлашган бозордаги нарх-навонинг Тошкент шаҳри ва вилояти бозорларидан 30-40 фоиз арзонлиги¸ ўзбекистонликларни янги йил дастурхонини тўлдириш мақсадида чегарадан ўтишга рағбатлантирмоқда.\nАйни кунларда Ғишткўприк постидан ўтиб-қайтган бир неча нафар ўзбекистонлик Озодликка мурожаат қилиб, чегарада узундан-узун навбат юзага келгани, одамлар соатлаб тик оёқда туришга мажбур қолаётганидан шикоят қилди.\n“Эрталаб соат 7 да борсангиз, фақат туш пайти чегарадан ўта оласиз. Бир тарафга ўтиш учун 5-6 соат давомида тик оёқда турасиз. Тиқилинчда ёши катталар, аёллар, болалар қийналиб қолаяпти”, дейди куни-кеча “Ғишткўприк” постидан ўтиб-қайтган тошкентлик йигит.\nУ чегарадаги турнақатор навбат акс этган видеотасвирни ҳам Озодликка йўллади.\nБошқа бир ўзбекистонлик эса Ғишткўприк постига борган пайти олган фотосуратларни Озодликка жўнатди. Бу суратларда ҳам чегара пости коридорларидаги узундан-узун навбат акс этган.\nТошкентлик мустақил журанлист Абдураҳмон Ташанов ҳам 19 декабрь куни Ғишткўприк постига бориб, одам кўплиги боис ортга қайтиб келганини айтади:\n– Мен янги йилга бозор- ўчар қилиш учун қозоқ бозорига ўтмоқчи эдим. Соат 11 ларда Ғишткўприк постига борсам, ниҳоятда одам кўп. Чамалашим бўйича, 2 мингга яқин одам навбатда турибди. Жонли навбат, одамлар келиб қўшилаяпти. Мен “ҳозир навбатга турсам, қачон навбатим келади?” десам, “кечга яқин Қозоғистон томонига ўтасиз” дейишди. 5-6 соат навбат кутиш керак, – деди Ташанов Озодлик билан суҳбатда.\nЧегарадаги навбат мавзуси ижтимоий тармоқларда ҳам кенг муҳокама қилинмоқда. Жумладан, Фейсбук тармоғига @Мамедов Бахадур томонидан “Халқ билан мулоқот” саҳифасига жойланган видеода ҳам Ғишткўприк постидаги турнақатор навбат тасвирланган.\n15 декабр куни Ғишткўприк чегара постига синглисини кутиб олишга борганини ёзган @Мамедов Бахадур одамлар совуқда навбат кутиб қолаётганини танқид қилган.\n“Ватандошлар устидан бу каби кулиш қачон тўхтайди? Божхоначиларимиз сунъий навбатлар яратишади. Одамлар совуқда турибди. Навбатда туриб қийналаётган одамларга яна божхоначилар бақиради. Ким сизга уларга бақиришга ҳуқуқ берди, сурбетлар?Навбатда турган бир аёлнинг соғлиги ёмонлашиб қолди. Аёлга биринчи ёрдам кўрсатиш учун чегарада бирорта ҳам шифокор топилмади”, дея ёзди @Мамедов Бахадур Фейсбук орқали.\nБозор-ўчар учун Қозоғистонга қатнаётганлар\nОзодликка боғланган ўзбекистонликларга кўра¸ кейинги пайтларда Тошкент ва унинг атрофида яшовчи аҳоли орасида кундалик харажат учун Қозоғистон бозорларига қатнаш тенденцияси кучайган.\nЎзбек-қозоқ чегарасининг Қозоғистон томонидаги бозордаги нарх-навонинг Ўзбекистондагига нисбатан 30-40 фоизга арзонлиги айрим тошкентликларни Ғишткўприк постидаги кунда-шундаларга айлантирган.\nЧегарадаги вазиятга бевосита гувоҳ бўлган журналист Абдураҳмон Ташанов, бундай ўтиб-қайтишнинг¸ айниқса¸ янги йил байрами арафасида кучайганини айтади:\n– Колбаса маҳсулотлари, конфетлар, ёғлар. Одамлар олиб келаётган маҳсулотларнинг рўйхати унчалик катта эмас. Чегарадаги навбат айни кунларда янги йил билан боғлиқ. Бир ой аввал чегарадан ўтганимда, бу каби навбат йўқ эди. Ўзи одатда Ўзбекистон ичкарисидаги бозорларда ҳам янги йил арафаси жуда тиқилинч бўлади,- дейди Ташанов.\nТошкент вилоят Божхона бошқармаси ходими ҳам Озодлик билан суҳбатда Ғишткўприк постидаги вазиятни янги йил билан боғлаб, ҳар йили ушбу байрам олди чегарада шу каби вазият кузатилишини айтди.\nЎзбекистонда белгиланган тартибга кўра, чегарадош давлатлар – Қозоғистон, Қирғизистон, Тожикистон, Афғонистон ва Туркманистондан 10 доллардан зиёд нархда товар олиб келинса, бож тўлови жорий қилинган.\nЖорий ой бошида Ўзбекистон ва Қозоғистон ўртасида одамлар кўп қатнайдиган ва тиқин бўладиган чегара ўтказиш пунктларини кенгайтириш ҳамда қайта қуриш бўйича ишлар 2018 -2019 йилларда амалга оширилиши хабар қилинди.


hidoyat.uz – “Мовароуннаҳр” нашриётининг сайти - Раҳматга яқин инсонлар\nРаҳматга яқин инсонлар\nҚуръони каримда Аллоҳ таолонинг раҳматига интилиб, умид билан яшаш кераклиги буюрилган. Аллоҳ таоло Пайғамбаримиз (соллаллоҳу алайҳи ва саллам) ҳақларида: «(Эй Муҳаммад), Биз сизни (бутун) оламларга айни раҳмат қилиб юборганмиз», (Анбиё, 107) дейди. Бошқа ояти каримада эса: «Ерни (Аллоҳ хайрли ишларга) яроқли қилиб қўйгандан кейин (унда) бузғунчилик қилмангиз! Унга (Аллоҳга) ҳам қўрқинч ва ҳам умид билан дуо қилингиз. Аллоҳнинг раҳмати эзгу иш қилувчиларга яқиндир», (Аъроф, 56) дейилади.\nУшбу оятлардан ҳам Пайғамбаримиз (соллаллоҳу алайҳи ва саллам)нинг гўзал хулқ-атворлари, одобу ахлоқлари, сийрат ва шамойиллари, шариатларининг бағрикенглиги, эзгу ва юксак инсоний фазилатлар Аллоҳнинг раҳматидан эканлиги кўриниб турибди.\nПайғамбаримиз (соллаллоҳу алайҳи ва саллам): «Мен гўзал хулқларни камолга етказиш учун юборилдим», деганлар.\nМустақиллигимиз, тинчлик-осойишталигимиз учун беадад шукроналар қилиб, турли бало-офатлардан, тўғри йўлдан адашишлардан, нотинчликлардан паноҳ беришини тилаб, осойишта ҳаётимиз бардавомлигини, мустақиллигимиз янада мустаҳкам бўлишини сўраб, эртаю кеч Аллоҳ таолога умид билан дуолар қилишимиз мақсадга муофиқдир.\nЭл-юртнинг хурсандчилигига, “Умрингдан барака топ”, “Отангга раҳмат”, “Умринг узоқ бўлсин” каби яхши дуоларга эриштирувчи савоб ишлар ҳам бандани Аллоҳнинг раҳматига яқин этади.\nАллоҳга шукр, юртимизда тинчлик барқарор, турли ноз-неъматлар бисёр, илм олишга, касб-ҳунарларни пухта эгаллашга барча имкониятлар тўла-тўкис ҳозирланган. Бебаҳо неъмат бўлмиш вақтни ўткинчи ўйин-кулгиларга, енгил-елпи кўнгилхушликларга сарфлаётган айрим ёшларга насиҳат қилиб, ўз вақтида тўғри йўлга солиш бурчимиздир. Фойдали илм олиб, касб-ҳунарни мукаммал ўрганиб, Ватанимиз равнақини турли соҳаларда юксакларга кўтаришга ҳисса қўшсалар, иншоаллоҳ, раҳматга сазовор бўладилар.\nЗеро, ота-боболаримиз неча асрлардан буён илмлари, кашфиётлари, ихлосу ҳимматлари, хуллас, эзгу ишлари билан дунё халқларининг таҳсину олқишларини қозониб келишган. Бизлар ҳам ота-боболаримиз изидан бориб, фақат савобли ишларда мусобақа қилсак, улуғларга муносиб авлод бўламиз. Муҳтарам Юртбошимиз таъбирлари билан айтсак: “Савоб ишни ҳар ким қилиши керак, савоб ишни ҳар кун қилиш керак”.\n“Сайид Ҳошимхон” жоме масжиди имом-хатиби


Муаллиф ҳақида – Beruniy Alimov\n1973 йилда Хоразм вилоятида зиёли оиласида туғилган, миллати ўзбек. 1995 йил Ўзбекистон миллий университетини журналистика мутахассислиги бўйича тамомланган. Меҳнат фаолиятини Ўзбекистон Миллий телерадиокомпаниясининг “Ахборот” дирекциясида бошланган.\n1994-1996 йиллар МТРК “Ахборот” дирекцияси таржимони, мухбири, шарҳловчиси, 1996-1997 йиллар Ўзбекистон Республикасининг Буюк Британиядаги элчихонаси 3-котиби – пресс-атташеси, 1998-2000 йиллар Ўзбекистон Республикаси ташқи иқтисодий алоқалар вазирлиги Матбуот котиби, 2001-2005 йиллар Ўзбекистон Республикасининг Япониядаги элчихонаси 2-котиби, 2005-2008 йиллар Ўзбекистон Республикаси Президенти Девони бош консультанти, 2008-2009 йиллар Ўзбекистон Республикаси Президентининг Матбуот котиби вазифасини бажарувчи, 2009-2011 йиллар Ўзбекистон Республикасининг Россия Федерациясидаги элчихонаси 1-котиби, 2011-2012 йиллар Ўзбекистон Матбуот ва ахборот агентлигининг Ахборот хизмати раҳбари, 2012-2015 йилларЎзбекистон Миллий университети Олий журналистика курслари раҳбари, 2014 йилдан ҳ.в. Ўзбекистон давлат жаҳон тиллари университети Халқаро журналистика факультети катта ўқитувчиси. Илмий стажи – 6 йил ва педагогик стажи 6 йил.10 нафар диплом ишига илмий раҳбарлик қилган.\nЎриндошлик фаолияти: “Ўзбекистон адабиёти ва санъати” газетаси мусаҳҳиҳи (1993), “Оила ва жамият” газетаси мухбири (1994), Inter National House Tashkent академик лицейи ўқитувчиси (1999), Журналистларни қайта тайёрлаш маркази теренери (2015-ҳ.в.).\nАлимов Беруний оилали. Икки нафар фарзанднинг отаси.\nИлмий ишлари журналистика назарияси, Ўзбекистон журналистикаси, мамлакат медиа имижимасалаларига бағишланган.\nАлимов Беруний Султонович журналистика буйича университетда мутахассис ҳисобланади. У 1 та рисола, 2 та амалий-услубий адабиётларнинг муаллифи. Б.Алимовнинг илмий тадқиқотлари юзасидан 60дан зиёд илмий мақолалари мамлакатимиз ва чет эл илмий журналларида чоп этилган. Шунингдек, Б.Алимованинг таҳлилий ва публицистик мақолалари республикамизбосмава электрон нашрларида мунтазам равишда эълон қилиниб борилади. 2006 йил «Ўзбекистон мустақиллигининг 15 йиллиги» эсдалик нишони билан тақдирланган.\nДокторлик диссертация мавзуси: “Хорижий ва миллий оммавий ахборот воситаларида Ўзбекистон имижини яратиш тамойиллари ва истиқболи (1991-2017 йиллар ОАВ материаллари мисолида)” (28.03.2018).\nИш бажарилган ташкилот: Ўзбекистон давлат жаҳон тиллари университети. Расмий оппонентлар: Қ.Ирназаров, Г.Бабаджанова. Етакчи ташкилот: Бердақ номидаги Қорақалпоқ давлат университети. Диссертация йўналиши: назарий ва амалий аҳамиятга молик.\nТадқиқотнинг мақсади хорижий ва миллий оммавий ахборот воситаларида Ўзбекистон имижини яратиш тамойилларини такомиллаштиришдан иборат.Диссертация тадқиқотида қуйидаги илмий натижалар олинган: барқарор константа асосида мамлакат медиа имижини яратиш ва шакллантириш мезонлари тарихий, ижтимоий, сиёсий, маданий-маърифий шарт-шароитлар бўйича такомиллаштирилган;


Телевизорда кўрсатилаётган уйлар билан бу уйнинг фарқи ер билан осмонча». Чирчиқлик ҳарбийлар нимадан норози? – Дарё уз Янгиликлар\nГлавная / Маданият / Телевизорда кўрсатилаётган уйлар билан бу уйнинг фарқи ер билан осмонча». Чирчиқлик ҳарбийлар нимадан норози?\nТелевизорда кўрсатилаётган уйлар билан бу уйнинг фарқи ер билан осмонча». Чирчиқлик ҳарбийлар нимадан норози?\nAkbar 26.12.2018\tМаданият Comments Off on Телевизорда кўрсатилаётган уйлар билан бу уйнинг фарқи ер билан осмонча». Чирчиқлик ҳарбийлар нимадан норози? 97 Показы\nБир кишининг ишончига кириш учун йиллар кетади, ишончдан чиқиш учун бир лаҳзанинг ўзи кифоя. Ўнлаб, юзлаб кишилар норози кайфиятда бўлса бу қандай баҳоланади? Шундай кишиларнинг норозиликларига сабаб бўлаётган мавзулардан бири уй-жой қурилишларидир.\nKun.uz мухбирлари бу масала бўйича шу кунгача ҳам кўплаб материаллар тайёрлашган. Бу сафарги мурожаат эса аввалгиларидан бироз фарқ қилади. Бу галги мурожаат муаллифлари Чирчиқ шаҳрида истиқомат қилувчи бир гуруҳ ҳарбийлар.\nЧирчиқда бизни мурожаатчилар вакили Шавкат ака кутиб олди ва уй-жойлар томон бошлаб борди.\n«Ҳарбий хизматчиларга ушбу кўп қаватли турар жойлар 2017 йил 24 январда президентнинг 2738-сонли қарори билан кредит асосида берилган эди. Биз томондан ҳамма мажбуриятлар бажарилган. Тўловларни ўз вақтида қиляпмиз. Аммо уйлар биз ўйлаган ҳолатда топширилмади.\nТелевизорда кўрамиз ҳали у ерда, ҳали бу ерда ҳарбийларга уйлар топширилади. Зўр қурилган уйлар. Бизнинг уйларни эса ҳеч ким кўрсатай демайди. Газ ва электр ҳолати ачинарли ҳолда. Хавфсизлик техникаси қоидалари умуман йўқ. Пойдеворлар ҳам талаб даражасида қурилмаган. Ёмғир ёғса уйларимиз остига сув кетади. Қўрқиб ўтиради одам. Томлари ҳам талабга жавоб бермайди. Зинанинг устидан сув оқиб ўтади. Баъзи уйларнинг иситиш батареялари йўқ», дейди шикоят эгаси.\nБир қарашда ташқаридан ҳаммаси бинойидек кўринди. Аммо, бинога кириб борганимизда асл ҳолат кўрина бошлади. Аввал мурожаатчи бинонинг таянчи ва асосий қисми ҳисобланган пойдеворни кўрсатишдан бошлади. Сўнгра, уй-жойларнинг ички қисмини кўрсатишдан бошлашди.\nШундан сўнг, бизни ҳали уй эгаси кўчиб чиқишга улгирмаган бир квартирага таклиф этишди. Уйнинг ҳолати ва топширилаётган жиҳозларни кўрдик.\n«Қурилиш тугалланиши арафасида келиб уйни кўргандим. Кўрганларимдан ҳайрон бўлиб қолдим. «Ундан кўра, қимматроқ бўлса ҳам яхши уй қуриб беринглар. Телевизорда ҳамма телеканаллар мақтаб кўрсатяпти доим. Бизга ҳам шундай уйлардан бермайсизларми?», дедим.\nБу уйни эпақага келтиргунча яхшигина маблағ сарфладим. Уйнинг кириш, подъезд қисмлари эса ҳали ҳам тўғриланмаган. Кафеллари чиқиб, тўкилиб ётибди. Мен бундай бўлишини тасаввуримга ҳам келтирмаган эдим. Телевизорда кўрсатиладиган уйлар билан бу уйларнинг фарқи ер билан осмонча экан. Агар билганимда олмас эдим», дея эътироз билдирди шахсини ошкор қилишни истамаган яна бир хонадон эгаси.\nШундан сўнг, бизни телевидение вакиллари деб ўйлаган бир гуруҳ кишилар ҳам ўз арзларини айта кетишди.\n«Ромларининг четлари бетондан қилинган эмиш. Бетон шундай уваланиб кетадими ахир? Канализация қувури ёрилиб кетди. Келиб биз фақат бир марта қиламиз деди. Хўп, лекин унга қопқоқ қўйилмаган. Қўйилмагандан кейин ёриладида. Оқим даражаси тўғри ҳисобга олинмагани, шу сабабли ёрилиб кетганини айтишди. Лойиҳада буни ҳисобга олиш керакмасмиди? Биз кредит тўлаймизми ёки фарзандларимизни боқамизми? Биз шунча пулни хароба уй учун тўлаймизми?», дейди улардан бири.\nУй-жой қурилиши юзасидан мурожаатчилар ва «Қишлоқ қурилиш Инвест» МЧЖ ИК ўртасида шартнома имзоланган. Шартнома бўйича ҳарбий хизматчилар томонидан амалга оширилиши лозим бўлган мажбуриятлар бажарилиб келинган. Яъни, дастлабки тўловлар ва ҳар ойлик тўловлар тўлаб келинган. Хўш, унда уйлар нега бу ҳолатга келиб қолган? Бу саволга жавоб топиш мақсадида қурилишга масъул бўлган «Қишлоқ қурилиш Инвест» МЧЖ ИК вакили билан учрашиш учун йўл олдик.\nАммо, ташкилот биносида масъул мутасаддиларидан ҳеч ким йўқ эди. Раҳбар лавозимдаги ходимлар иш жойида бўлмаслиги, ташриф буюрувчилар билан суҳбат қуришга вақти йўқлиги, иш ҳажми катталигини тушунамиз. Бироқ, фуқаро мурожаатлари билан ишлаш бўлими ва қабулхона ходимлари ҳам иш вақтида иш жойида эмаслиги таажжубланарли эди.\nЯна бир эшикни тақиллатдик. «Қишлоқ қурилиш инвест» МЧЖ ИК бошлиғи биринчи ўринбосари билан учрашдик. У мурожаатчининг шикоятларини тинглаб, муаммони жойига бориб ўрганишни таклиф этди ва ҳамма Чирчиқ шаҳрига қайтдик.\nТурар жойлар ҳудудига «Қишлоқ қурилиш инвест» МЧЖ ИК мутасаддиларидан ташқари қурилиш пудратчиларини ҳам таклиф этдик. Мутахассислар навбати билан хонадонларни айланишни бошлашди.\n«Бизнинг турар жойнинг сувоқ қисмлари яхши қилинмаган. Уйнинг ичидаги ҳолатни тўғрилаш учун анча куч кетди. Прокуратура, ҳокимиятларга мурожаат қилганимдан кейин кўчага сув ариғи қилинди. Бўлмаса сув тўғри бино пойдеворига оқиб кираётган эди. Кимдир ҳаммага ёмон кўриниб елиб-югурмаса, уй қачон қулаб тушишини кутамизми?», дея комиссияга эътироз билдирди уйлардан бирининг эгаси Шавкат Тошбоев.\nҚурувчи Маликмурод Солиҳов эса бу эътирозга шундай жавоб қайтарди: «Бу жойни ўзи бошқа қурувчи қилаётган эди. У қамалиб кетди. Кейин мендан сўрашганди, қўлимдан келганича қилиб бердим. Ўзи сиз чўлда яшаб юрардингиз. Намунча шикоят қилавериб бизни ишдан қўяверасиз».\nМурожаатчилар қурилиш сифатига эътироз билдиришди.\n«Биз яна ҳам аҳолига ёрдам бўлсин деб чўнтагимиздан кўп нарсаларни қиляпмиз. Битта уйга 240 м2 сувоқ кетади, бизга эса 110 м2 учун маблағ берилмоқда. Бу дегани уйнинг ярми сувоқ қилинмаслиги керакми? Қураётган уйларимиз эмульсия қилиниши керак. Мен унинг ўрнига травертин қилиб, деворнинг пастки қисмларига мармар териб беряпмиз. Лекин фақат киритилмаган қисмлар пулини қўшиб беринг десам беришмаяпти. 2 ойдан бери дарак йўқ», дейди қурилиш пудратчиси.\nТомонларнинг учрашуви давомида турар жой бўйича ишлар ҳали 72 фоизга бажарилгани ва бу жойга кўчиб чиқишга ҳали эрталиги маълум бўлди.\nҚолган мурожаатчиларнинг шикоятларини ҳам эшитиш мақсадида буюртмачи компания «Қишлоқ қурилиш Инвест» МЧЖ ИК ходимларини таклиф этган эдик. Қизиқ жавобни қайтарилди.\n«Бизга фақат битта одам мурожаат қилган. Қолганларнинг шикоятлари бўйича текширолмайман», дейишди компанияда.\nАхир, Жисмоний ва юридик шахсларнинг мурожаатлари тўғрисидаги Қонуннинг 5-моддасида мурожаатлар ёзма ва оғзаки бўлиши белгиланган. Яъни, икки хил турдаги мурожаатларнинг кучи қонун олдида тенг.\nҚурувчилар тез орада муаммоларни ҳал қилишга ваъдалар бериш билан чекланди.\nБиз эса бу ваъдалар бажарилиши, ватан ҳимоячилари бўлган ҳарбийлар учун қурилган турар жойларнинг камчиликлари бартараф этилишини умид қилиб қоламиз.\nПред. Газ ва свет йўқ – Фарғонада қиш манзараси\nСледующая Ўзбекистонда бирламчи товар нархларини барқарорлаштириш бўйича таклиф билдирилди


04:42 03 Июн 2020\n14:23 14.03.2019 Ҳавола олиш\nЎзбестонлик профессионал боксчи Баҳодир Жалолов 15 март куни ўзининг бешинчи жангини колумбиялик Сантандер Сильгадога қарши ўтказиши керак эди.\nТОШКЕНТ, 14 мар — Sputnik. Ўзбестонлик профессионал боксчи Баҳодир Жалолов 15 март куни ўзининг бешинчи жангини колумбиялик Сантандер Сильгадога қарши ўтказиши керак эди. Бироқ жангга 2 кун қолганида рақиб ўзгарди.\nЎзбекистон Олимпия қўмитасининг хабар қилишича, колумбиялик боксчи ушбу жангдан бош тортган. Унинг ўрнига Баҳодир Жалоловга америкалик Уилли Харвейга қарши баҳс олиб боради.\nТаъкидланишича, жанг санаси ўзгармаган. Рақиблар АҚШнинг Калифорния штатида рингга кўтарилишади.\nЖалолов шу пайтгача профессионал боксда 4 бор рингга чиқиб, барча рақибларини нокаут учратган. Харвей ҳам 4 бор рингга чиққан, бироқ унинг ҳисобида 1 та мағлубият бор. Ғалабаларининг учаласи ҳам нокаут.


Бомдодни жамоат билан ўқишнинг 10 та фойдаси | Azon.uz - Ахборот-таҳлилий портал\n02:00 10.06.2018 8121\nОламларнинг Робби Аллоҳга ҳамд, “Кўзимнинг қувончи намозда қилиб қўйилди” деган севиклигимиз, саййидимиз Муҳамммад Мустафога саловот ва саломлар бўлсин.\nБиз қуйида бомдод намозини жамоат билан ўқиш ва унинг фазилати ҳақида сўз юритамиз. Дарҳақиқат, бомдод намози бир қанча фойдалари билан бошқа намозлардан ажралиб туради. Кимки мазкур фойдалардан биттасини билса, ўша фойдани қўлга киритиш учун унинг ҳимматини уйғотишга, уйқу ва дангасаликни енгишга, иссиқ кўрпани тарк қилишига ва масжид сари ҳансираб етиб боришига ўша биргина фойда ҳам кифоя қилишини англаб етади. Мазкур фойдалар қуйидагилардир:\nАллоҳнинг зиммасига кириш.\nЖундуб ибн Абдуллоҳ ибн Суфён ал-Бажалий розияллоҳу анҳудан ривоят қилинади, Расулуллоҳ соллаллоҳу алайҳи васаллам дедилар: “Ким бомдод намозини ўқиса, у Аллоҳнинг зиммасида (ҳимоясида) бўлади. Аллоҳ сизлардан ҳаргиз Ўз зиммасидан бирор нарсани талаб қилмайди. Чунки, У Зот кимдан Ўз зиммасидан бирор нарсани талаб қилса, топади. Кейин уни юзтубан қилиб жаҳаннам оловига улоқтиради”. Имом Муслим ва Имом Аҳмад ривоят қилишган.\nБу ҳадиснинг маъноси қуйидагича: ким бомдод намозини жамоат билан ўқиса, у Аллоҳнинг ҳимоясида бўлади. Унга ҳеч ким ёмонлик қила олмайди. Ким Аллоҳга берган аҳдини бузса, У Зот ундан ўша аҳдни талаб қилади.\nҚиёмул лайлнинг ажри.\nУсмон ибн Аффон розияллоҳу анҳудан ривоят қилинади, Расулуллоҳ соллаллоҳу алайҳи васаллам дедилар: “Ким хуфтонни жамоат билан ўқиса, кечанинг ярмини ибодат билан ўтказган бўлади. Ким бомдодни жамоат билан ўқиса, кечанинг ҳаммасини ибодат билан бедор ўтказган бўлади”. Имом Муслим ривоят қилган.\nНифоқдан озод бўлиш.\nАбу Ҳурайра розияллоҳу анҳудан ривоят қилинади, Расулуллоҳ соллаллоҳу алайҳи васаллам дедилар: “Мунофиқларга энг оғир намоз хуфтон ва бомдод намозларидир. Агар у иккисидаги нарсани билганларида эмаклаб бўлса ҳам келар эдилар. Батаҳқиқ, намозга амр қилиб, у қоим қилинганда бир кишини одамларга намоз ўқиб беришини буюриб, сўнгра ўзим ўтин кўтарган одамлар билан намозга ҳозир бўлмаган одамларнинг олдига бориб, устларидан уйларига ўт қўйиб юборишни қасд қилдим”, деганлар. Имом Аҳмад, Имом Бухорий ва Имом Муслим ривоят қилишган.\nҚиёмат кунидаги тўлиқ нур.\nБурайда розияллоҳу анҳудан ривоят қилинади, Набий соллаллоҳу алайҳи васаллам: “Масжидларга зулматларда юриб борувчиларга қиёмат куни тўлиқ нур бўлишининг башоратини бер”, дедилар.\nФаришталарнинг бомдодга келганлар олдига ҳозир бўлишлари ва уларга Аллоҳ ҳузурида мақтов айтишлари.\nАбу Ҳурайра розияллоҳу анҳудан ривоят қилинади, Набий соллаллоҳу алайҳи васаллам: “Ичингизда кечаси бир хил фаришталар, кундузи бир хил фаришталар алмашиб турадилар. Улар бомдод намозида ва аср намозида жамланиб турадилар. Сўнгра ичингизда тунаганлар кўтариладилар. Бас, Роббилари улардан Ўзи билиб турса ҳам: “Бандаларимни қай ҳолда тарк қилдингиз?” деб сўрайди. Улар: “Уларни намоз ўқиётган ҳолларида тарк қилдик. Улар ҳузурига борганимизда ҳам намоз ўқиётган эканлар”, дейишади”, дедилар. Имом Бухорий, Имом Муслим ва Имом Насаий ривоят қилишган.\nБир ҳаж ва умранинг ажри.\nМуоз ибн Анас ал-Жуҳаний розияллоҳу анҳудан ривоят қилинади: “Ким бомдодни жамоат билан ўқиса, сўнгра қуёш чиққунича Аллоҳни зикр қилиб ўтирса, кейин икки ракат намоз ўқиса, унинг учун ҳаж ва умранинг ажридек бўлур. Тўлиқ, тўлиқ, тўлиқ”, дейилган. Имом Термизий ривоят қилган.\nДунё бойликлари тенг кела олмайдиган бойлик.\nУмар ибн Хаттоб розияллоҳу анҳудан ривоят қилинади: “Набий соллаллоҳу алайҳи васаллам бир қўшинни Нажд томонга юбордилар. Улар кўплаб ўлжалар билан тезда қайтиб келдилар. Қўшин билан бирга бормаганлардан бири: “Биз булардан кўра тезроқ қайтган ва афзалроқ ўлжа тўплаган қўшинни ҳеч кўрмадик” деди. Шунда Набий алайҳиссалом: “Сизларга энг афзал ғанимат тўплаган ва энг тез қайтган қавмнинг хабарини берайми? Улар бомдод намозига ҳозир бўлиб, кейин то қуёш чиққунча Аллоҳни зикр қилиб ўтирган қавмдир. Ана ўшалар энг тез қайтган ва энг афзал ғанимат тўплаганлардир” дедилар”.\nБомдод суннатининг фазлига эришиш.\nОиша розияллоҳу анҳодан ривоят қилинади, Набий соллаллоҳу алайҳи васаллам: “Бомдоднинг икки ракати дунё ва ундаги нарсалардан яхшидир”, дедилар”. Имом Муслим, Имом Аҳмад, Имом Термизий ва Имом Абу Довуд ривоят қилишган.\nДўзахдан нажот ва жаннатга киришга башорат.\nУмора ибн Рувайба розияллоҳу анҳу дедилар: “Мен Расулуллоҳ соллаллоҳу алайҳи васалламнинг “Қуёш чиқишидан ва ботишидан олдин намоз ўқиган киши ҳаргиз дўзахга кирмайди” деяётганларини эшитдим”. Имом Муслим ривоят қилган. Ҳадисдаги намоз бомдод ва аср намозларидир.\nҚиёмат куни Аллоҳни кўриш бахтига эришиш (Бу фойдаларнинг энг каттасидир).\nЖарир ибн Абдуллоҳ ал-Бажалий розияллоҳу анҳу дедилар: “Биз Расулуллоҳ соллаллоҳу алайҳи васалламнинг ҳузурларида ўтирган эдик. Бир пайт у зот тўлин ой кечаси бўлгани учун ойга назар солдилар ва: “Сизлар худди мана шу ойни кўрганингиздек Роббингизни кўрасизлар. Уни кўришда уюшиб, қисилиб қолмайсизлар. Агар қуёш чиқишидан ва ботишидан олдин намоз ўқишни кўпайтира олсаларингиз, шундай қилинглар” дедилар”. Имом Бухорий ва Имом Муслим ривоят қилишган.\nБомдод намозига ўз вақтида туришга ёрдам берадиган ишлардан бири хуфтондан кейин кўп ўтирмай уйқуга ётишдир. Эрта ётиш кишини тетик бўлиб уйғонишига ва масжидга бора олишига ёрдам беради.\nОрамизда Аллоҳнинг ҳимоясида, паноҳида, зиммасида бўлишни истаганлар борми?!\nОрамизда қиёмат куни ўзи учун тўлиқ нур бўлишини истаганлар борми?!\nОрамизда нифоқдан қутулиб, чин мўминлар қаторига ёзилишни истаганлар борми?!\nҚалбида Аллоҳни кўриш шавқи ва севгиси бўлганлар борми?!\nАллоҳ таолонинг ушбу “У кунда баъзи юзлар яшнаб турувчи, Парвардигорларига боқувчидир” (Қиёмат, 22-23) оятида зикр қилинганлардан бўлишни хоҳлаганлар борми?!\nКим юқорида саналган фойдаларни қўлга киритиб, шу орқали дангасаликдан, уйқу ғафлатидан қутулмоқчи?!\nБу фоний дунёдаги оз фурсатни ғанимат билиб, охират саодатига эриштирадиган амалларни қилиб олмоқчилар борми?!\nБир олим “Агар сен бугунги умматнинг салоҳияти, иймону ихлоси қай даражада эканлигини билмоқчи бўлсанг, масжидларда бомдод намозида неча саф одам намоз ўқиётганига боқ!” деган экан.\nАгар сен нафсингни тергасанг ва муаззин “Ассолату хойрун минан навм” (Намоз уйқудан яхшироқ) деб нидо қилганда масжидга шошилсанг, у ерда ихлос билан бомдод намозини адо этсанг, таъриф қилиб бўлмас лаззату ҳаловатни ҳис этасан. Бир марта ўша ҳаловатни ҳис этганингдан кейин ҳеч қачон тонгги намозга ухлаб қолмайсан. Одамлар орасидаги бомдодга энг ҳарис, унга энг кўп аҳамият берувчи, унга кўп рағбат қилувчи, уни энг кўп яхши кўрувчи инсонга айланасан.\nЭй Аллоҳим, Сени зикр қилишимиз, Сенга шукр қилишимиз ва ибодатингни гўзал тарзда адо этишимиз учун бизга ёрдам бер! Бизларни яхшиликлар сари шошиладиганлардан қилгин! Гўзал хулқ ва солиҳ амаллар устида мусобақалашадиганлардан қилгин! Барчамизга бомдод намозини ва бошқа фарз намозларни ўз вақтида, масжидларда, жамоат билан адо этишни насиб эт ва буни бизларга осон айла, омин!\nМуаллиф: Ҳасан Рамазон Бутий\nБомдод намоз масжид жамоат Мақолалар


Шу йил қуриб битказиладиган стадионлар. Энг йириги - Африкада, биттаси эса юлдузга ўхшайди / Olamsport.com\n14:27Бухоро ММА бўйича навбатдаги мусобақага мезбонлик қилади\t0 14:01"Реал" футболчиси коронавирусга чалинди\t0 13:40Спортга оид қарор лойиҳаси муҳокамага қўйилди\t0 13:18Бектемир Мелиқўзиевнинг коронавирус сабаб қолдирилган жангининг янги санаси маълум бўлди\t0 12:50Спортчилар ижтимоий тармоқларда\t0 12:29Зидан Азарнинг қачон сафга қайтишини айтди\t0 12:01Ниҳоят! UFC камари соҳиби Хамзат Чимаевга жавоб қайтарди\t2 11:39Интервью. Светлана Осипова: "Кейинги мусобақа қачон бўлишини билмасанг ҳам қўлни тушириш керак эмас!"\t0 11:13Генри Cехудо: Болакайлар, отангиз қайтишини кутинглар... 1 10:52УЕФА Суперкубоги учун баҳс ўзгача тўпларда ўйналади + ФОТО\t0 10:31Ломаченконинг ҳамюрти яна бир бор Василийга «тош» отди\t0 10:10Ханчжоу-2022, Париж-2024: Бадминтон ва чим устида хоккей федерацияларининг тақдимоти тингланди\t0 09:49Хабиб: Дахшатли сувли диетага озгина вақт қолди\t0 09:28Моратанинг "Ювентус"да қанча маош олиши маълум бўлди\t0 09:07“Келаси йил Хамзатда иккита камар бўлади”\t3\nТеглар : ФутболСтадионлар\nБаъзилари жуда катта, баъзилари кичик бўлса ҳам шинам. Эътиборингизга жорий йилда очилиши кутилаётган 10та аренани ҳавола қиламиз.\n1. "Поль Бийя Стэдиум" - Якунде, Камерун\nКамеруннинг янги бош стадиони ўз бағрига 60 минг мухлисни сиғдира олади. Аренага амалдаги мамлакат президенти Поль Бийя номи берилган.\nКамерун навбатдаги - 2021 йилда ўтказиладиган Африка Миллатлар Кубогига мезбонлик қилади.\n2. Кот-д'Ивуар миллий стадиони - Абижан, Кот-д'Ивуар\nАфриканинг яна бир 60 минглик стадиони. Ушбу аренада Уилфрид Заа ва Николья Пепелар голлар уришади. Бу стадион худди аввалгиси каби Африка Миллатлар Кубоги учун қурилмоқда. Кот-д'Ивуар 2023 йилдаги мусобақа мезбони сифатида танланган.\n3. "Стад Абделькадер Халеф" - Тизи-Узу, Жазоир\nУшбу аренага 50 мингдан ортиқ ишқибоз сиғади. Жазоир Африка Миллатлар Кубогида зафар қучганидан сўнг мамлакат президенти Абдулазиз Бутефлика "Кабили" клубининг янги аренаси учун пул ажратди.\n4. "SC Stadion" - Фрайбург, Германия\n"Фрайбург" сўнгги йилларда яхши ўйин кўрсатмоқда: Бундеслигада ўз ўрнига эга бўлди, бу йил хатто еврокубокларга даъвогарлик қилмоқда. Бундай жамоага янги ва замонавий арена ярашади. Ҳозирги стадион "Шварцвальд-штадион" ўз бағрига 24 минг, янгиси эса 34700 мухлисни сиғдира олади. Бу жиддий ўсиш.\n5. "Стяуа"нинг янги стадиони - Бухарест, Руминия\nЮлдуз шаклидаги ажойиб стадион "Стяуа"нинг эски аренаси ўрнига қурилади. Аренага 30,5 минг киши сиғади. Стадион атрофидаги машғулот майдонлари Евро-2020 учун Бухарестга ташриф буюрган жамоаларга база вазифасини ўтаб беради.\n6. "Гюрсель Аксель" - Измир, Туркия\n"Гўзтепа" клубининг янги аренаси жуда замонавий кўриняпти. Уни 2017 йилдан бери қуришмоқда. Сиғими - 25 минг киши. Гюрсель Аксель - маҳаллий футбол клубининг буюк сардори ва афсонаси.\nҚизиқ, томдаги сайр қилиш зонасида футбол кўришнинг иложиси бормикан?\n7. "Санга Стэдиум" - Киото, Япония\nJ-лигадаги энг кекса клублардан бири "Киото Санга" янги ва жуда чиройли аренага эга бўлди.\n8. "Локхарт Стэдиум" - Майами, АҚШ\nБу Дэвид Бекхэмнинг "Интер Майами" клуби учун қурилаётган арена. Клуб жорий йилдаёқ МЛСда иштирок этиб, янги аренада юлдузларни ўйнатмоқчи.\nАгар Бекхэм Америкага юлдузларни (гап Кавани, Модрич, Суарес ва хатто Месси ҳақида кетмоқда) олиб келса, 18 минглик стадион кичкиналик қилиши мумкин.\n9. "Брентфорд Коммьюнити граунд" - Лондон, Англия\n2016 йилда "Брентфорд" янги логотипни тақдим этди: Эски қалқон ўрнида арининг сурати пайдо бўлди. Тўрт йил ўтиб жамоа АПЛни орзу қилмоқда (айни дамда улар Чемпионшипда 6-ўринда).\nҲозирги арена "Гриффин Парк"га 12 минг мухлис сиғади, бундай кўрсаткич билан Премьер-лигада ўйнаш - шармандалик. Янги стадион 17 минг ишқибозга мўлжалланган.\n10. "Нью Плау Лэйн" - Лондон, Англия\nЛондонда яна бир стадион пайдо бўлади. "Уимблдон" клуби сиғими 9 минг ишқибозни ташкил этадиган янги арена қурмоқда. Англия пойтахти ўлчовлари бўйича бу кичик майдончадек кўринар, аммо "Уимблдон" ҳозир 4 минг кишилик "Кингсмедоу" ўйнамоқда.\nЗидан Азарнинг қачон сафга қайтишини айтди 0\nШота Арвеладзе: "Рақиб учун ғурур, биз учун эса финал ўйини бўлади" 0\n"Интер" Видалнинг трансферини эълон қилди 0


Жозе Моуриньо: «ЭСКИ ХАТОЛАРНИ ТАКРОРЛАМАЙМАН, ЯНГИЛАРИГА ЙЎЛ ҚЎЙИШИМ МУМКИН»\nМана, португалиялик Жозе Моуриньо маълум танаффусдан кейин мураббийлик фаолиятини қайта тиклади. Кўплаб таклифлар орасидан «Тоттенхэм»никини танлаган «Беназир» «тақачилар» бош мураббийи мақомидаги илк матбуот анжуманидаёқ ўзига хос ҳозиржавоблиги билан журналистларни яна бир бора лол қолдирди. Ҳар ҳолда, сўзга чечан мутахассиснинг илмоқли иборалари бир неча бор кулгига сабаб бўлиб, мулоқотга кўтаринки кайфият бағишлади. Моунинг расмий таништирув маросимидаги фикрлари билан танишиб чиққан киши унинг луғат бойлиги тобора бойиб бораётганини осонгина тушуниши мумкин.\n*** - Танаффус пайти ўзимдан бошқа ҳеч кимни айбламаган ҳолда, фаолиятимни обдон таҳлил қилдим.\n*** - Ўз ўрнида Маурисио Почеттинонинг клубдаги самарали фаолиятини эътироф этишим керак. Шуниси тўғрироқ бўлади, менимча. Айтмоқчиманки, бу клуб доимо унинг уйи бўлиб қолаверади. Дейлик, машғулотлар базаси эшиклари Почеттино учун ҳамиша очиқ - хоҳлаган пайти бемалол келиши мумкин.\n*** - Мавсум ўртасида мураббийнинг алмашиши жамоадаги мураккаб вазиятдан далолат беради. Балки клуб ичида ҳеч ким билмайдиган қандайдир нохушлик юз бергандир... Одатда натижа шундай кескин ўзгаришга олиб келади. Шахсий фикримча, «Тоттенхэм» ҳамон улкан салоҳиятга эга. Яъни келажаги бор, сифатли жамоани қабул қилиб олганимни яхши биламан.\n*** - Очиғи, мавсум давомида иш бошлаб, сезиларли ўзгаришларни амалга ошириш борасида етарли тажрибага эга эмасман. Янглишмасам, охирги марта 2001 йили «Порту»ни шунга ўхшаш вазиятда қабул қилгандим. Шундан кейин ҳеч қайси жамоа бошқарувини «ярим йўл»да қўлга олган эмасман. Шундай экан, ҳаммасини бирданига ўзгартиришга дангал ваъда беролмайман. Тақвим ва ўйинлар эса кутиб турмайди. Демоқчиманки, илк даврда жамоанинг менга қадар эришган савиясига ишонч билдиришдан ўзга чорам йўқ. Умид қиламанки, малакали мураббийлар штабидан сабоқ олган футболчилар талаб даражасида тўп суришади. Албатта, ўйин ташкил этиш ва жамоани бошқариш масаласида ўз услубимдан фойдаланаман. Асосий мақсадим тайин - ўз жамоамни шакллантириш.\n*** - 11 ойга чўзилган ишсизлик даврида янада иштиёққа тўлдим. Асосийси, вақтни беҳуда ўтказмадим. Ортда қолган йўлни чуқур таҳлил қилиш ва ҳаммасини қайта ўйлаб кўриш учун етарли вақт бор эди. Инсон ўз табиати, яъни ДНКсини буткул йўқотмайди, бошқача одамга айланишнинг иложи йўқ. Ижобий томонга ҳам, салбий томонга ҳам. Ҳа, олдин йўл қўйган хатоларимни тушундим. Энди уларни қайта такрорламайман, лекин янгилари кузатилиши мумкин.\n*** - Такрор айтаман, ҳозир янада кучлироқман. Йўқ, жисмоний ҳолатни назарда тутмаяпман, бу борада ҳеч қачон муаммо сезмаганман! Ҳиссиётларим янада ортгани аниқ. Ўзим эса жуда хотиржамман, ишлаш иштиёқига тўламан. Хуллас, синовларга тайёрман. Ўйлайманки, футболчилар бу ҳолатимни дарров сезишади. Уларни ҳар томонлама қўллаб-қувватлашга шайман. Клуб равнақи йўлида бир ёқадан бош чиқариб ишласак, бас. Ҳаммаси аввало, жамоа аъзолари учун. Асосий гапим битта - барчага қўлдан келганича ёрдам беришни истайман. «Тоттенхэм»га келишдан бош мақсадим шу.\n*** - Ҳа, бутун фаолиятимни обдон таҳлил қилдим. Фақат охирги мавсумни эмас, бошидан охиригача. Бунда барчасини холис баҳолашга уриндим. Яъни таҳлил жараёнида кимнидир айблаганим йўқ. Танаффус пайти шу таҳлил шахсан ўзим учун ўта зарур ва фойдали эди. Ахир илк марта бутун ёзни ишсиз ўтказдим. Тўғри, бу осон эмас, албатта, аммо кўп жиҳатларга бошқа ракурсдан нигоҳ ташладим. Қолаверса, айрим нарсаларни ўргандим. Масалан, телекўрсатувларни олиб боришни!\n*** - Ичимдаги «можо» қайтдими? Аслида бу иборани тўғри тушунтириб берадиган онлайн-тилмочга муҳтожман. Лекин нимани назарда тутаётганингизни сезгандекман. Ғалабага эришмагунча ҳеч қачон ўзимдан қониқмайман. Бу феълимни шогирдларимга юқтиришимдан умидворман.\n*** - Йўқ, на «Челси» ва «МЮ», на «Реал» ёки «Интер»ман. Уларнинг ҳаммасиман! Зеро, бу клубларнинг ҳар бирига боримни бердим. Энди «Тоттенхэм»да ҳам шундай қилмоқчиман. «Порту» билан ЧЛда ғолиб чиқдим. Орадан 3 ой ўтгач, ЧЛда айнан шу жамоага қарши майдонга тушдим. Бу ҳаёт. Бироқ ҳозир битта либосдаман, вужудим ягона иштиёқ билан ёнмоқда. Бу - менинг клубим. Тушунаман, Маурисио Почеттино 5,5 йил ичида «Тоттенхэм»да ажойиб ишларни амалга оширди. У эртага АПЛнинг қайсидир жамоасини қабул қилса, сира ажабланмайман. Мураббийлар ҳаёти шунақа. Фақат 2 киши бундан мустасно: сэр Алекс Фергюсон ва Арсен Венгер.\n*** - Доимо айтганман: АПЛ - табиий масканим. Айнан шу ерда мени ҳамма жойдагидан кўпроқ севадилар. Мамлакат ҳам зўр, чемпионат ҳам. Энг зўри, албатта. Шахсан мен фаолиятимдаги энг қувончли дамларни АПЛда бошдан ўтказганман.\n*** Биринчи галдаги вазифам - футболчилар ўзларини яхши ҳис этишларини таъминлаш. Улар нималарни ўйлаётганлари муҳим эмас. Майли, хоҳласалар, январь ёки ёзда жамоадан кетишни ўйлашсин, хоҳласалар, янги шартнома остига имзо чекишни. Асосийси, ҳар бир футболчининг кайфияти аъло даражада бўлсин. Чунки жамоани олдинда кескин ўйинлар кутиб турибди.\n*** - Қайси трансфер мен учун Рождество совғаси бўлиши мумкин? Биласизми, ўзим ҳам совға улашишни ёқтираман. Бу масалага муносабатим жиддий - қандай совға кўпроқ маъқул эканлиги хусусида ростмана бош қотираман. Умуман олганда, мен учун байрам совғаси - мана шу жамоа. Демоқчиманки, ҳозир янги футболчиларга эҳтиёжим йўқ, фақат ихтиёримда мавжуд ўйинчиларни яхши билиб олишим учун вақт керак. Улар мен учун чинакам совға. Буни шогирдларимга ҳам айтиб улгурдим. Дарвоқе, бошқа жамоаларда ишлаган давримда уларнинг айримларини харид қилишга уриниб кўрган, аммо амалга оширолмагандим.\n*** - ЧЛ финалидаги мағлубият инқирозга сабаб бўлиши мумкинми? Билмадим, чунки ҳеч қачон ЧЛ финалини бой бермаганман. Лекин бу қанчалик аламли бўлишини тасаввур қила оламан: футбол оламининг энг нуфузли соврини йўлида машаққатли йўлни босиб ўтиб, сўнгги қадамда қоқилишдан ёмони йўқ. Бироқ «Ливерпуль» бунинг аксини исботлади: ЧЛ финалида енгилган жамоа янада жипслашиб, чемпионлик учун курашди ва якунда ғолиб чиқди.\n*** - Ҳеч қачон «Тоттенхэм»ни бошқармаслигим ҳақида айтган гапим? «Челси» мухлисларига ҳурмат юзасидан шундай деганман, яна мени истеъфога чиқаришларидан аввал. Замонавий футбол шунақа. Босман қоидаси футболчилар учун ҳаммасини ўзгартириб юборди. Мураббийлар эса сиз - журналистлар туфайли ўзгача вазиятга тушиб қолдилар. Ўйинчилар мураббийдан ёки бир-бирларидан зерикишлари мумкин. Ҳозир ҳаммаси жуда тез ўзгармоқда. Ўтмишни ҳеч ким эсга олмайди. «Челси» - мен учун ўтмиш. Икки давр ва совринларни ўз ичига олган буюк хотира, аммо ўтмиш.\n*** - Тушунаман, жорий мавсум чемпионликка эришолмаймиз. Бу ишни янги мавсумда уддалаш хусусида ваъда беролмайману, аммо уддалашга қодирлигимизни айтишим мумкин. Агар совринга эришсак, бу мен эмас, клубда босқичма-босқич амалга оширилган режали ишлар туфайли бўлади. Машғулотлар базаси - улкан лойиҳанинг бир қисми, янги стадион ва академия ҳам шундай. Шунингдек, етакчи ўйинчиларни сақлаб қолиш ҳам. Ҳа, мендек тажрибали мутахассисни таклиф этишгани ҳам лойиҳанинг бир қисмидир балки...\nГаттузога нима бўлди?


Twitter’да “катта тозалаш”: бир неча ой давомида 70 миллиондан зиёд аккаунт блокланди - Terabayt.Uz\nСўнгги пайтлари Twitter ижтимоий тармоғида қалбаки ёки шубҳали кўринган аккаунтларни ёппасига “тозалаш” бошланди.\nThe Washington Post тарқатган хабарда айтилишича , май ва июнь ойининг ўзида 70 миллиондан ортиқ шундай саҳифалар блокланган, улар ёлғон маълумотлар тарқатишда гумон қилинмоқда. Яъни, Twitter ҳар куни қайд этилган 1 миллионта маълумотларни тозаламоқда. «Катта тозалаш» июль ойида ҳам давом эттирилди. Бу ўтган октябрь ойидагидан икки баробар кўпдир.\n«Агар одамлар ўзларини хавфсиз ҳис қилмасалар, унда сўз эркинлигининг ҳеч қандай аҳамияти қолмайди», — дея таъкидлади Twitter’нинг хавфсизлик бўйича вице-президенти Дел Харви (Del Harvey).\nЎҚИНГ:Сноуден маслаҳатига кўра, Twitter’га ҳам Telegram’нинг муҳим хусусияти татбиқ этилади\nТурли манбаларда келтирилишича, ёппасига блоклаш сиёсат билан боғлиқ ҳолатдир (усиз мумкин эмас, албатта). Тўғрироғи, АҚШ конгрессининг босими билан. Конгресс Россиянинг 2016 йилда АҚШ президенти сайловига аралашганини текшириш доирасида ана шундай чорани қўллаётган бўлса керак.\nЭслатиб ўтамиз, яқинда Twitter Smyte хизматини сотиб олгани ҳақда маълум қилинган эди. Ушбу тизим охирги уч йилда фойдаланувчиларнинг хавфсизлигини таъминлаб келди. Компания постлар ва изоҳларни таҳлил қилиш йўли билан тавломачилик, спамлар, ҳақорат ва таҳдидларга қарши курашда Twitter‘га кўмаклашди.\nЎҚИНГ:Дональд Трамп энди Twitter’да юзерларни блоклай олмайди – буни суд таъқиқлади\n#аккаунтлар #интернет хавфсизлиги # Twitter


«Бундан кўра уйимни ёқиб юборса яхши эди». Фарғоналик фермер туман ҳокими устидан арз қилиб, президентга мурожаат йўллади – Газета.uz\nБувайдалик фермер Иқболжон Мелибоев.\nФото: Шарифа Мурод / Facebook\nLotinchada 12 май 2022, 12:14 Жамият\nПрезидентнинг Фарғонага 12−13 май кунлари ташрифи арафасида фермер ҳоким устидан арз қилиб, видеомурожаат йўллади. Мазкур мурожаатни Facebook`даги саҳифасида тарқатганлиги учун «Бувайда кўзгуси» газетаси журналисти Шарифа Мурод ҳам босимларга учради. Ҳолат Фарғона вилояти ҳокимлиги томонидан ўрганилмоқда.\n10 май куни «Бувайда кўзгуси» газетаси журналисти Шарифа Мурод ўзининг Facebook`даги саҳифасида президент Шавкат Мирзиёевнинг вилоятга ташрифини ҳаммадан кўра бувайдалик фермер Иқболжон Мелибоев кўпроқ кутаётгани, унинг Бувайда туман ҳокимидан арзи борлигини ёзиб қолдирди.\n«Энди ерни ер қилиб, даромадга кирганимда туман ҳокими мени қўрқитиб, агротехник тадбирларни бажарганингдан сўнг аризангни йиртиб юбораман деб алдаб ариза ёздириб олиб, мени хонавайрон қилди. Мени тўққиз йилдан буён қилган харажатимни ким тўлайди? Бундан кўра, туман ҳокими Беҳзод Ибрагимов уйимни ёқиб юборса яхши эди… Бола-чақамни энди қандай боқаман… Шунча йил фермер бўлиб ақалли уйимни ҳам тузатмаганман. Бир йил электр тортсам, бир йил ариқ қазитганман, бир йил насос сотиб олганман», — дея фермернинг сўзларини келтирмоқда Шарифа Мурод.\nВидеомурожаатда «Шерхон-Шоҳжаҳон-Дадахон» фермер хўжалиги раҳбари 2013 йилдан бери фаолият юритиб келаётгани, иш бошлаганида мазкур ҳудудда сув бўлмаганлиги, 2016 йилгача 6 та насос қўйиб, суғориш тизимини яратганини қайд этди.\n«8 август куни иккита контуримни ўт босиб қолиб, ўтдан тозалаётганимда, Бувайда тумани ҳокими Беҳзод Ибрагимов Фарғона вилояти ҳокимининг ўринбосари Алибек Турсунов билан кириб келди. „Мени вилоят ҳокимлиги олдида уялтирдинг, ариза ёз“ деди. Мен шароитимни тушунтирдим, касал бўлиб қолгандим, етказиб оламан, фарзандларим ҳам кичкина, 2 кунда агротехник тадбирларни тугатаман ҳоким бува, деб айтдим. Туман ҳокими ўринбосари Мўйдин Йўлдошев ҳам [аризани кейин] йиртиб ташлаймиз, ёзиб бер, деди», — деди у.\nУ ўз аризасида босим остида санани кўрсатмагани ва печать ҳам қўйиб берганини қўшимча қилди.\n«Улар берган ваъдамга ишонишмади ва жами 79,3 гектар ер майдонини туман захирасига қайтариш тўғрисида далани ўзида ўзлари айтган тартибда мажбурий босим остида кўплашиб ариза ёздиришди», — деди Иқболжон Мелибоев.\nБўлиб ўтган воқеадан сўнг, агротехник ишларини бажариш мақсадида 20−30 та ёлланма ишчи жалб қилиб, барча камчиликларни бартараф этади, туман ҳокимига ва қишлоқ хўжалиги бўлимига шахсан учрашган ҳолда қайта бориб кўришларини, агротехника ишлар тўлиқ бажарилганини айтади ва шу бўйи яна далада иш билан банд бўлиб қолади.\nТаъкидланишича, фермер 1 апрель куни пахтани эккан, 8 апрель куни эса Фарғона вилояти ҳокимининг қарори билан унинг фермер хўжалик ерлари давлат захирасига ўтказилган.\n«Вилоят ҳокимини қидириб бордим, лекин учраша олмадим. Сизни (президент назарда тутилмоқда — таҳр.) келишингизни эшитиб, хурсанд бўлганимдан видео орқали мурожаатимни етказмоқчиман. Фермер бўлганимдан бери пахта режасини бажараман деб, қанча мол, қўйим, доним кетди, режаларни бажариб келаяпман. 2021 йилга қадар йилдан-йилга 20 тоннадан 80 тоннагача ортиғи билан буғдой режасини бажариб келдим. Ўтган йили касал бўлиб қолганим учун мана шундай қилиб еримни олиб қўйишаяпти», — деди фермер.\nИқболжон Мелибоев сўзи якунида адолат излаб давлат раҳбарига мурожаат қилишга мажбур бўлгани ва ушбу ҳолатни ҳал қилишда ёрдам беришини сўраган.\n«Сиз [президент] чиқараётган фармон ва қонунларнинг бу ҳоким учун ҳеч қандай аҳамияти йўқ. Укам вилоят прокуратурасида ишлайди, фалоним администрацияда ишлайди, деб мақтаниб фермерларни хонавайрон қилаяпти», — дея қўшимча қилган Иқболжон Мелибоев.\nМазкур мурожаатни ўз саҳифасида ёритган Шарифа Мурод қуйидагича изоҳ ҳам қолдирди: «Бувайда тумани ҳокими Беҳзод Ибрагимов фаолияти ҳақида жуда кўп салбий фикрлар эшитгандиму, аммо унинг бу қадар юраксиз ва ҳиссиз эканлигини билмас эканман».\nМазкур ҳолатдан сўнг, журналист Шарифа Муродга ҳам босим ўтказилди. Унинг сўзларига кўра, Бувайда тумани ҳокимлиги ахборот хизмати Шавкат Мирзиёевнинг ташрифи арафасида туман обрўсини туширганликда айблаган.\n«Нимага одамлар бунақа?! Ҳозиргина мендан ишдан бўшаш ҳақида ариза ёзишимни талаб қилишди. Негаки, мен ташрифдан аввал Бувайда тумани обрўсини тушириб (ҳақиқатни айтганим учун) ғаламислик қилибман. Бувайда тумани ҳокимлиги ахборот хизмати раҳбари мени „тузимни еб, тузлуғига тупирдинг“, деб айбламоқда. Постни олиб ташла деб талаб қилмоқда. Гудбай сўз эркинлиги» — деб ёзади Шарифа Мурод.\nҚолаверса, журналист бошқа бир постида авваламбор ички цензура кучли эканлигини ҳам таъкидлаб ўтди.\n«Ҳа, цензура қалбимизда яшаяпти. Ҳар бир мурожаатни ва муаммони минг марта ўйлаб, минг марта фактларни текшириб, минг марта элакдан ўтказиб кейин зўрға оммага ҳавола этамиз. Шундаям яна босимга учраймиз! Ўзимизнинг цензурани зўрға йўқотганимизда шунақа ишлар ҳам бўлиб туради», — деди у.\nБувайда тумани ҳокимлиги ахборот хизмати раҳбари, «Бувайда кўзгуси» газетаси бош муҳаррири Азиза Солиева «Газета.uz»га берган изоҳида журналист билан ўзаро тушунмовчилик юзага келгани ва ҳозирда муаммо бартараф этилганини маълум қилди. Унинг сўзларига кўра, бу каби касбий баҳслар тез-тез бўлиб туради, бироқ, ҳеч қачон жиддий тус олмаган.\n«Газета.uz» билан суҳбатда журналист ҳам ариза ёзмагани ва раҳбарияти билан юз берган тушунмовчилик бартараф этилганини таъкидлади. «Бугун ишдаман. Мен ҳурмат қиладиган бошлиғим, тиниб-тинчимас, ҳақиқатпараст журналист Азизахон Солиева мени ҳеч нима бўлмагандек кутиб олди ва топшириқларни берди. Жойларга мақола тайёрлаш учун чиқиб кетаяпман», — деди Шарифа Мурод.\nФарғона вилояти ҳокимлиги мазкур ҳолатга расмий муносабат билдирди.\n«Аввало, шуни қайд этиш лозимки, журналист ўзи тайёрлаган хабарлар ва материалларни оммавий ахборот воситалари орқали тарқатиш, уларда ўз фикр-мулоҳазасини ифодалаш ҳуқуқига эга. Танқидий материаллар эълон қилганлиги учун журналистни таъқиб қилишга йўл қўйилмаслиги қонун билан белгилаб қўйилган. Давлат журналистга ахборотни эркин олиши ва тарқатишини кафолатлайди, ўз касбига доир фаолиятни амалга оширишида унинг ҳимоя қилинишини таъминлайди», — дейилади хабарда.\nШарифа Муроднинг ижтимоий тармоқлардаги танқидий чиқиши учун ишдан бўшатишга уриниш билан боғлиқ ҳолат масъул идоралар томонидан охиригача ўрганиб чиқилади. «Журналистлик фаолиятини ҳимоя қилиш тўғрисидаги қонунчилик бузилиши тасдиқланадиган бўлса, бунга йўл қўйган шахслар белгиланган тартибда жавобгарликка тортилади», — дейилади ҳокимлик хабарида.\nБундан ташқари, Бувайда туманидаги фермернинг ери туман захирасига қайтарилишининг қонунийлиги билан боғлиқ масалани ўрганиб чиқиш учун вилоят ҳокимлиги томонидан ишчи гуруҳ шакллантирилгани ва ўрганиш натижалари юзасидан қўшимча маълумот берилиши қайд этилди.\nАдлия вазирининг маслаҳатчиси, блогер Шаҳноза Соатова ҳам ҳолат юзасидан ўз фикрини билдириб, ушбу икки мурожаатни у ҳам олиб чиқаётганини айтиб, бир қанча саволлар билан юзланди: «Босим қиласизларми менга ҳам? Қаергача бормоқчисизлар бу усуллар билан? Ҳаммага босим қилиб эришган натижангиз шу бўладики, охири фермернинг оҳи президентга етиб боради. Қонунан ишласанглар бўлмайдими?».\n«Фермерларни ўз ҳолига қўйинглар, одамлар камбағалликдан чиқсин. Журналистдан қўлингизни тортинг», — деб ёзиб қолдирди блогер.\nЎзбекистон МТРК журналисти Шарофиддин Тўлаганов эса шу каби ҳолатлар ислоҳотларга зид эканлигини таъкидлаган.\n«Амалдорлар қачон феодалларча фикрлашдан қутилади? Бу бошланган ислоҳотларга тушов эмасми? Фарғонада журналист Шарифа Мурод босим остида. Тавба дейишдан бошқа сўз топа олмадим», — дейди у.\nЕрга карангда фермер Вактида парвариш килиш керак Далада кетмон чопганга ухшамайсиз.


Кун мавзулари, 10 август 2016\n25 январ 2020, Тошкент вақти: 17:05\nчоршанба 10 август 2016\n2 августдан бошлаб Тошкент вилояти Бўстонлиқ туманидаги Чорвоқ сув омбори бўйида жойлашган машҳур тамаддихоналарни бузиш бошланди. Аҳоли орасида “Бочка” номи билан танилган ушбу ҳудуддаги 5 та кафе бир ой аввал ноқонуний қурилганлик важи билан ёпиб қўйилган эди. “Бочка”даги кафелар Ўзбекистон Миллий xавфсизлик xизмати раисининг собиқ ўринбосари¸ генерал Ҳаëт Шарифxўжаевга тегишли экани иддао қилинади.\nЎзбекистон куч ишлатар тизимлари, солиқ, молия ва бошқа вазирликлар ходимларидан ташкил этилган 200 кишилик махсус гуруҳ Қашқадарё вилояти ҳуқуқ-тартибот идоралари, халқ хўжалиги соҳаларини текшириш учун эрта-индин Қарши шаҳрига келиши кутилмоқда. Вилоят ҳокимининг буйруғи билан Қарши давлат университетининг иккита ётоқхонасидаги хоналар гуруҳ аъзолари учун бўшатилиб, сочиқ, тиш чўткаю совунгача тайёрлаб қўйилди. Текширувчилар учун уч маҳал иссиқ овқат ҳам ташкил қилинади.\nОзодлик манбаларининг хабар қилишича, 8 август куни Андижон Йўл ҳаракати хавфсизлиги бошқармасида қора ниқобли хавфсизлик хизмати ходимлари рейд ўтказган. Бошқарма мулозимлари рейдлар пайти олти нафар инспекторнинг ҳибсга олинганини тасдиқлашди, бироқ бошқа тафсилотларни очиқлашни исташмади.\nБош вазир топшириғи билан Термизни “обод қилиш” бошланди\nЎзбекистон Бош вазири Шавкат Мирзиëев топшириғи билан мамлакат бўйлаб давом этаëтган “ободонлаштириш” жараëнининг янги тўлқини жанубга кўчди. Сурхондарë вилояти маркази Термиз шаҳрига бутун республикадан юборилган юзлаб ишчи шаҳарни 16 округга бўлган ҳолда¸ бузиш ишларини олиб бормоқда. Бу жараëн оқибатида йиллар давомида кадастрга киритилмаган уйларда яшаб келган одамлар кўчада қолмоқда.\nҚамчиқ довонида шу йилнинг 4 май куни юз берган кўчкида ҳалок бўлганлар яқинлари йўл лойиҳалаш ва қурилиш ишларини олиб борган хусусий ширкатдан товон тўлашни талаб қилмоқда.\nМинерал ўғит ўғирлаганликда айбланган 16 мулозим устидан ҳукм ўқилди\n“Ўзқишлоқхўжаликкимё” давлат акциядорлик жамияти Хоразм вилояти бўлимининг 16 нафар раҳбар ва ходимлари узоқ муддатли қамоқ жазосига ҳукм қилинди. Озодлик манбаларининг айтишларича, суд ҳукмига кўра уюшган жиноий гуруҳга бирлашган мансабдорлар катта миқдордаги минерал ўғитларни талон-тарож қилишда айбланган.\nАҚШда Республикачилар партиясидан президентликка номзоди илгари сурилган Доналд Трамп Сомали, Марокаш, Сурия, Афғонистон, Филиппин, Ироқ, Покистон, Яман каби давлатлар қаторида Ўзбекистон фуқароларини ҳам АҚШга киришини тақиқлаш кераклигини таъкидлар экан, намойишга йиғилганлардаг “Ўзбекистон ўзи қаерда жойлашган” деб сўраб ҳам қўйди.\nЎзбекистонда ҳовли-жойдан тортиб ҳар бир дарахтга қадар ëппасига хатланади\nБош вазир Шавкат Мирзиёев қарори билан мамлакатдаги жисмоний ва юридик шахсларга тегишли кўчмас мулк объектлари ёппасига қайта рўйхатдан ўтказилади. 2017 йил охирига қадар барча ер участкалари, бинолар, иншоотлар ҳажми, сони ва эгалари хатлов қилинади. Хатловчилар ҳар бир дарахтнинг кимга тегишли эканини ҳам қайдга олишади.\nОзодлик манбаларига кўра¸ элликдан зиёд фаррош аёл шанба куни эрталаб соат 8 ларда Самарқанд вилояти ҳокимлиги олдида норозилик намойиши ўтказган. Маошларнинг дарҳол тўланиши¸ масъул раҳбарларнинг жавобгарликка тортилишини талаб қилган норозилар¸ расмийлар ваъдасидан сўнг тарқаган.\nЕттинчи марта Олимпия ўйинларида иштирок этиш билан ўз спорти тарихида рекорд ўрнатган асли ўзбекистонлик гимнастикачи Оксана Чусовитина якшанба куни Рио олимпиадасида беллашув майдонига тушди. Унинг дастлабки чиқиши ҳакамлар томонидан яхши баҳоланди.